RDC Kintu Musoke amaliridde okusigukulula Minisita Bamulangaki Ssempijja ku Bubaka bwa Kalungu East mu Palimenti – Watchdog Uganda\nOmubaka wa Gavumenti e Sembabule Mathias Kintu Musoke ne Minisita we By'obulimi Visent Bamulangaki Sempijja gwayagala okusigukulula mu Kalungu East\nOMUBAKA wa Gavumenti mu Disitulikiti ye Sembabule Mathias Kintu Musoke agamba nti kuluno ka gwake ke ttonnye azzeyo ewaabwe mu Kalungu East avuganye ku ntebe y’obubaka mu lukiiko lwe Ggwanga olukulu mu kulonda okubinda binda.\nEkifo kino mu kiseera kino kilimu Minisita we by’obulimi Vicent Bamulangaki Ssempijja era nga ku mulundi ogwaggwa Kintu Musoke yavuganya Sempijja nawangulira watono.\nTukuletedde ebyafaayo bya Kintu Musoke mu bujjuvu bye yatunyumirizza mu mboozi eyakafubo bwe tumusanze ku limu ku dduuka lye elitunda emmere ye binyonyi ne bisolo elisangibwa e Kajjansi mu munisipaari ya Makindye Ssabagabo.\nNazaalibwa nga ennaku z’omwezi 02.11.1985 ku kyalo Kalungu ekisangibwa mu Gombolola ye Kalungu mu Disitulikiti ekiseera ekyo eyali emanyiddwa nga Masaka gye baakutula kati okufuuka Kalungu.\nKitange ye mwami Francis Kavuma ne Maama ye Sarah Namutebi abatuuze ku kyalo Bukulula ekisangibwa mu Gombolola ye Bukulula e Kalungu.\nOkusoma kwange nakutandikira mu ssomero lya Mukoko Musilim Pulayimale, ne neyongerayo ku New Standard P/S elisangibwa e Kisanje era eno gye natuulira ekibiina ky’omusanvu.\nEno ebibuuzo byagenda okudda nga mpise bulungi era ne neegatta ku ssomero lya St. Bendict SS Bukulula Mukoko mu Siniya esooka.\nNeeyongerayo mu Wagwa SS e Lukaya, oluvanyuma ne neegatta ku ssomero lya King David High School gye natuulira siniya ey’okuna.\nWano neegatta ku Nnyendo Mixed SS mu siniya ey’okutaano era olw’agimaliriza ensimbi ne zigolongotana okukkakana nga nvudde mu kusoma ne ntandika okukola emirimu nsobole okufuna ensimbi nzireyo nsome siniya ey’omukaaga.\nKino mu kusooka tekyasoboka mangu wabula ne nfuna omukisa ne neegatta ku Ttendekero lya High Learning Insititute and Business Professionals e Masaka gye nakolera ebbaluwa yange esooka mu Mawulire.\nAmangu ddala nga nakamala okukuguka mu mawulire era ne nkolako ne Leediyo ya Buddu ne Equator FM nga omusasi wa mawulire omutendeke, bwe nafuna ensimbi ne nzirayo okutuukiriza ekirooto kyange eky’okumala siniya ey’omukaaga era neegatta ku Equator Collage e Nalukolongo mu Kampala ne mmaliriza ebigezo byange ebya siniya ey’omukaaga era ne mpita bulungi\nOlw’okuba nali njagala nnyo okusoma mu bulamu bwange bwonna neegatta ku Yunivasite ye Makerere ne nkola Diguli yange esooka mu by’obusuubuzi kubanga nali mu kiseera ekyo nfuuse musuubuzi mukukuutivu mu Masaka ne Kampala.\nOkuva mu buto bwange nayagala nnyo okwekozesa emirimu egivaamu ensimbi, era nasomanga nkola, nasuubulanga amaggi nga ngatwala ku mwalo e Bukakatta ku kagaali, ate nga bwe mba nkomawo naleetanga ensawo za mukene ne nziguza abakola emmere ye bisolo omwali ne mukwano gwange akola kati emmere ye mbizzi emanyiddwa nga Big Pig e Lukaya.\nNali muvuzi wa Boda Boda kayingo era abatuuze mu Masaka ne Bukulula bantegeera bulungi, eyo gye nava ne nkola Garagi ekanika amagaali ne Pikipiki.\nNagenda mu maaso ne nfuna omutima ogwagala okuwerezaako ku Ggwanga lyange, era nansalawo okwegatta ku Ggye lye Ggwanga nga mpitira mu LDU Reserve Force nga omudduumizi waffe yali Kasajjagirwa mu kiseera ekyo.\nNakuzibwa ne nfuuka omuduumizi wa ba LDU bonna mu Kalungu era ne nkola emirimu gye by’okwerinda mu Kalungu wamu ne basajja bange byonna ne bigenda bulungi.\nNaliko omukuumi wa RDC we Kiboga James Mukiibi Serunjogi nga oyo yoomu ku bantu abanjagazisa ennyo eby’obufuzi saako ne kitange mu by’obufuzi era nga mukwano gwange nnyo nga ono yeyaliko SsabaMinisita wa Uganda Owekitiibwa Kintu Musoke.\nAmangu ddala nga nga mpumudde omulimu gw’obusilikale natandikawo omulimu gw’okugula ettaka n’okulitunda, saako n’okuzimba amayumba nga bwe ngatunda, omulimu gwe nkyakola nakati.\nNze Dayirekita wa MAKI Investment Apartments, Amakkolero agakola emmere ye bisolo ne binyonyi, okwaluza enkoko saako okulima n’okulunda.\nNatandikawo MAKI Royal Resort e Bukulula, kkampuni ye bye ntambula emanyiddwanga MAKI Transporters era mu kiseera kino nina abantu bangi be nkozesa nga omu ku kawefube w’okufunira abavubuka emirimu.\nEnsonga lwaki nvuddeyo okuvuganya nate\nOlw’okuba ndi mulimi omukukuutivu era omulunzi kayingo njagala okulaba nga Kalungu afuuka ekimu ku bitundu bya Uganda omuva emmere eriisa abantu bonna mu ggwanga kubanga buli kimu tukirina ne ttaka lyaffe ddungi nnyo okuzaama.\nSsagalira ddala ddagala kkolerere okuva mu mawanga ge bweru abalimi lye bateeka ku birime byaffe, kubanga eryo lye livuddeko okwononeka kwe ttaka ewaffe kye njagala okugobera ddala mu Kalungu.\nEby’obulamu e Kalungu bibadde bikyali bubi nga amalwaliro mu kitundu kino gonna mafu nnyo, era nga bannabyabufuzi beeno bagafaako mu biseera byakunoonya bululu bwokka kye njagala kikome kubanga bannaKalungu nabo bannaUganda abeetaaga okufaako nga abalala.\nEkyamazima Katonda ampadde, nga abantu bangi beetaaga okubaako bye banjigirako, era nga ensonga y’obwegassi egenda kuba ku mwanjo nnyo kubanga okukulakulana okw’omuggundu we kugenda okutandikira.


Bukedde Online - Abasawo bawabudde ku masiki ezirina okukozesebwa aba PLE\nAbasawo bawabudde ku masiki ezirina okukozesebwa aba PLE\nAbasawo bawabudde ku masiki ezirina okukozesebwa aba PLE.\nABAYIZI 749,811 aba P7 balindiridde okutandika ebigezo byabwe eby'akamalirizo nga March 30, 2021 kyokka wakyaliwo okusoomoozeebwa ku kakwakkulizo minisitule y'ebyobulamu okubeera nga buli muyizi kya buwaze okwambala akakookolo oba kayite masiki.\nEno y'emu ku nkola eyamba obulwadde bwa ssennyiga omukambwe obutasaasaana\nmangu. Ekiragiro kya masiki kireetedde abazadde abamu emitima okubennyika nga batya nti abaana baabwe bagenda kubeera batya ne masiki ezaabaweebwa okumala\nebbanga eddene nga tebaziggyaako kibeeraliikiriza. Mulimu abazambala ne balemererwa okussa obulungi.\nDr. Joseph Lusiba ow'eddwaaliro lya Naguru Teenage Centre e Naggulu, omukugu mu kwekebejja abalwadde abateeberezebwa okubeera ne ssennyiga omukambwe, alaze engeri omuyizi gy'ayinza okumalako ne masiki ng'ali mu bigezo n'atafuna buzibu.\nLusiba yategeezezza nti abaana okuva wakati w'emyaka 6 -11 tebagwanidde kwambala masiki kubanga amawuggwe gaabwe tegasobola kubeerawo ng'omukka gw'assa mutono.\nAgamba nti ebiseera ebisinga omuntu bw'ayambala masiki etangira omukka okuyingira mu mubiri obulungi. Yategeezezza nti waliwo masiki ezikoleddwa ng'eriko akatundu omukka ogw'omugaso (Oxgyen) we guyita okuyingira mu nnyindo.\nAkubiriza abazadde okugula masiki ekikula ekyo baziwe abaana abagenda mu PLE baleme kukaluubirirwa nga bakola ebigezo.\nDr. Muhereza Mukuzi okuva mu ddwaaliro e Mulago awadde abazadde b'abayizi ba P7 abagenda mu PLE amagezi nti tebalina kuteeka birowoozo byabwe ku masiki ez'olugoye zokka. Waliyo n'ebibikka mu maaso by'osobola okukozesa. Bino bimanyiddwa nga ‘face Shield' .\nOmuntu bw'azambala tezirina bulabe bwonna kubanga asigala assa bulungi lwa kuba ffeesi yonna ebeera mu kirawuli. Yakubirizza abazadde okufunira abaana masiki ezibatuuka obulungi baleme kutawaana nga bakola ebigezo.\nYakubirizza abasomesa n'abazadde okuwa abaana omukisa okwerondera masiki ezibatuuka obulungi ate nga tezibakaluubirira nga bazambadde.\nABATEGEKA EBIGEZO BOOGEDDE\nAbakungu mu kitongole ekitegeka ebigezo mu ggwanga bategeezezza nti okuggyako okubikka ebifo eby'obulabe nga ennyindo, akamwa, masiki ziyamba mu kutangira\nDan N. Odongo, omukulu w'ekitongole ekitegeka ebigezo ekya ‘UNEB' yategeezezza nti minisitule ekyagenda mu maaso n'okuteeka amaanyi ku mateeka agaateekebwawo okwewala ssennyiga omukambwe, n'ategeeza nti ebirina okugobererwa abayizi\nn'abasomesa bikyateekeddwa ku mwanjo mu kaweefube ow'okulwanyisa obulwadde.\nEBYETAAGISA MU KAWEEFUBE ONO\n1. Ebifo awanaabirwa engalo: Abayizi abagenda okuyingira mu bibiina we bakolera ebigezo bateekeddwa okusooka okunaaba engalo ne ssabbuuni nga tebanayingira\nkutuula we bagenda kukolera bigezo.\n2. Okufuuyira: Essomero lirina okufuuyira ne batta obuwuka mu kisenge abayizi mwe bakolera ebigezo buli luvannyuma lw'ekigezo.\n3. Okweyawula: Ebigezo by'omulundi guno okwawukana n'eby'ebiseera by'emabega, Odongo agamba nti abayizi bagenda kuweebwa amabanga magazi. Okuva ku muyizi omu okutuuka ku mulala nga balekawo mmita 3.\n4. Okupimwa ebbugumu: Buli muyizi n'abakuuma ebigezo balina okukeberebwa ebbugumu ly'omubiri nga bayingira mu kizimbe omukolerwa ebigezo. Azuulibwa ng'alina ebbugumu ery'enjawulo ku balala ateekeddwa okwawulibwa ku banne .\n5. Okwewala okukungaana: Mu kiseera kino abayizi tebakkirizibwa kutuula mu bibinja\nnga basoma oba nga bakubaganya ebirowoozo ng'etteeka lino lyateekeddwaawo okutangira okukwatibwa kwa ssennyiga omukambwe.\n6. Buli muyizi n'ebikozesebwa bye: Ku mulundi guno abayizi si baakukkirizibwa kugabana bikozesebwa buli muyizi alina okujja n'ebibye byonna bye yeetaaga.\nKabaka awadde abaami b'amagombolola eggaali\nAbakazi baagala okubawaana\nAba poliisi mube benkanya


Famire yeekubidde enduulu mu kakiiko ka Bamugemereire\nFAMIRE esituse ne yeekubira enduulu mu kakiiko akabuuliriza ku mivuyo gy’ettaka kabataase ku musuubuzi w’ettaka Ruta Ngambwa owa Prime Housing Estates Ltd, eyababbako yiika 130 e Kayunga Bugerere.\nJoshua Kamulegeya yeeyakulembeddemu bakitaatabe ne bagenda mu kakiiko ng’alumiriza Ruta okukolagana n’abamu ku bassengabe ne batunda ettaka okuli n’eryebiggya.\nEttaka lino lisangibwa Kayunga mu Bugerere mu bitundu eby’enjawulo. Kamulegeya yategeezezza akakiiko nti ettaka lyali lya mugenzi George William Kibalama.\nWaliwo eriri ku bulooka 48 plot 8, polot 126, bulooka 56 poloti 1 eyali e Ntooke nga kwekuli ebiggya naye Ruta yamenya ennyumba eyaliwo n’agobako n’abantu.\nKamulegeya alumiriza nti ettaka lino lijja liyita mu mikono egy;enjawulo n’okujingirira ebiwandiiko basobole okukyusa obwannannyini.\nAlumiriza Samuel Kibalama sentebe wa LCI e Najjeera nti yekobaana ne Ruta okujinga ebiwandiiko ebimu nga bali ne basengabe.\nKibalama mutabani w’omugenzi Sekotooleko eyali ow’oluganda ne George William Kibalama.\nOno yakwatagana ne Ruta, Solome Nakayiga, David Maluge ne bajinga ebiwandiiko ebibawa obuyinza ku ttaka lino. Ebimu ku biwandiiko by’alumiriza nti baajinga kuliko ebbaluwa eyava ewa Administrator Geral, ebiwandiiko bya kkooti ebibakkiriza okufuna ‘letters’ of Administration’.\nAgamba nti ekyabewuunyisa abooluganda baakwata ebyapa n’ebiwandiiko ebirala ne babiteresa Samuel Kibalama ow’e Najeera kyokka baalabira awo ng’akozesa Keneth Lubwama eyeeyita muganda wabwe n’atunda gwe balumiriza nti tebamulinaako luganda nga bbo ab’eddira ekima.\nYagambye nti tebaakoma awo, baajinga ebbaluwa ya sentebe wa LCI e Ntooke ng’ebanjula mu kkooti ng’abooluganda lw’omugenzi abatuufu abava ku bulooka 166 ettaka okuli ebiggya kyokka bwe batuuka ewa sente w’ekyalo Yusuf Sewaya n’abegaana era yagenda okulaga ebiwandiiko nga biraga nti ebbaluwa gye baakozesa yali njinge.\nWano weyasinziira okubaggulako omusango mu kkooti ogw’okujingirira ebiwandiiko era gugend akuwulirwa mu kkooti ku Lwokutaano lwa wiiki eno.\nRuta azze awerennemba n’emisango egy’enjawulo mu kakiiko nga yasooka n’abooluganda lw’omugenzi Krespo Kizito ow’emu Buso e Gayaza abalumiriza nti yabasuubiza okubakolera ku ttaka lyabwe eriweza mayiro 3 abafunire ebiwandiiko kyokka n’abawa obukwakkulizo nti buli gw’akolerako ne litereera amusalako yiika 12.\nEggulo Harriet Namukasa yabadde mu Kakiiko ng’akannyonnyola ebyaliwo.\nEmirundi egyasooka Ruta baamuleeta mu kakiiko ku nsonga z’ettaka okuva mu bitundu ebirala ne bamutuma ebiwandiiko n’atandika okwebulankanya ekyaviirako Omulamuzi Bamugemereire okuyisa ekiragiro ne bamukwata ne bamuleeta mu kakiiko ng’ava mu kaduukulu.


Bukedde Online - Omukazi atidde nga bba atutte abaana okubakebera omusaayi n'adduka awaka: Omusajja abaana abasibye ku Faaza\nOmukazi atidde nga bba atutte abaana okubakebera omusaayi n'adduka awaka: Omusajja abaana abasibye ku Faaza\nEyali omukozi wa Bbank attiddwa mu bukambwe\nEyagaba ensigo atutte eddwaliro ly'e Buyin...\nOMUKAZI adduse mu ddya mw’amaze emyaka 16, bba bw’atutte abaana okubakebeza omusaayi okuzuula oba ye kitaabwe omutuufu.\nNamata eyadduse ku bba. Balikuddembe n’abaana be yatutte ku musaayi.\nKu baana abana kyazuuse ng’ababiri abakulu ssi y’abazaala kyokka ng’ababiri abasembayo obuto babe.\nJoseph Balikuddembe Kiroka 40, ow’e Bulaga – Bulenga mu Wakiso kati gamwesibye oluvannyuma lwa maama w’abaana okubulawo n’amulekera abaana omuli n’ababiri b’atamanyi kitaabwe mutuufu.\nHarriet Namata 38, yagattibwa ne Balikuddembe 40, mu bufumbo obutukuvu ku Klezia ya St. Charles Lwanga e Kalungu mu 2002.\nBaasooka kubeera mu muzigo mu Nyendo e Masaka we baava okujja mu Wakiso we baazimba era we babadde babeera.\nBalikuddembe agamba nti omulenzi omukulu ye yamubbirako nga wayise ekiseera nti waliwo omusajja ajjira mu mmotoka RAV4 n’abaleetera amatooke, bwe bamala okumubuuza nga nnyaabwe abagobawo ng’asigala naye mu nnyumba.\nNti ensonga yazitwalako mu bazadde b’omuwala mu maka g’omugenzi, Dodovico Zirabamuzaale e Kawule Kalungu kubanga wano we baakolera n’omukolo gw’okwanjula mu 1998.\nAgamba nti okuva omukazi lwe yatandika okukukuta n’abasajja, embeera yatandika okwonooneka n’emirimu ne gicankalana. Eyalina amaduuka e Nyendo ng’alina n’emmotoka ekola Special yamaliriza ssente zeevedde era mu kiseera kino avuga bodaboda ku siteegi ya Arua Park mu Kampala.\nBalikuddembe ne Namata ku mbaga yaabwe.\nOMUSAJJA ATANDIKA OKUBUUSABUUSA ABAANA\nBalikuddembe agamba nti: Twafuna omwana asooka naye nga muddugavu nnyo ne mbuuza nnyina nti, “Omwana nga muddugavu nnyo ate ng’ewaffe n’ewammwe teri baddugavu kutuuka wano?”. Omukazi yanziramu nti kirabika engeri gye yali akeera okusiika ebya butto luyinza okubeera olubabu lw’omuliro nga lwe lubireese.\nOmwana bwe yavaako akalira nga buli lwe ziwera saawa 4:00 ekiro ng’atandika okukaaba okukeesa obudde.\nYang’amba nti kaamutwaleko ewaabwe (gye bazaala omukazi) bamusalire ku magezi, wabula yagenda okukomawo ng’alina essaati bagitungiddemu ekintu.\nYantegeeza nti essaati ya kkojja wa mwana era baagitaddemu eddagala nga bw’anaagireresa omwana tajja kuddamu kukaaba.\nEmbeera eno ye yatuuka ne ku mwana owookubiri wabula owookusatu n’owookuna tebaakaba batyo.\nBwe nnafuna amawulire nti waliwo omusajja ajja awaka nga ssiriiwo okulaba ku baana ne mbibuuza omukazi wabula byaggulawo lutalo mu maka ne mpalirizibwa okufuna omuzigo we neewogoma e Masajja mu Makindye Ssaabagabo; kyokka kino kyayongera kuwa musajja oli ekyanya okwegazaanyiza awaka.\nMu 2013 yafuna ekirowoozo ekitwala abaana ku musaayi (DNA) era kino omukazi yakiwakanya nnyo kyokka Balikuddembe n’akiremerako.\nBalikuddembe yagambye nti omukazi bwe yalabye omusajja amaliridde kwe kusibamu ebibye n’abulawo era kiteeberezebwa nti ali Juba mu South Sudan.\nNamata bw’afaanana kati.\nAbaana bonna bana (amannya galekeddwa) yabatutte mu Lancet Laboratories ne bakeberebwa kyokka ne kizuulwa ng’abaana abakulu ababiri ssi ba Balikuddembe. Wabula kati gamwesibye kubanga omukazi eyanditutte abaana ewa kitaabwe omutuufu yabuzeewo.\nOMUSAJJA YEEZINZE KU FAAZA\nBalikuddembe agamba nti omu ku bantu b’ateebereza okubeera nga be bazaala abaana abakulu ye Fr. Emmanuel Bukulu era ensonga yazitegeezaako abakulu e Kitovu abatwala Essaza ly’e Masaka Faaza ono gy’aweereza.\nKyokka Fr. Bukulu yannyonnyodde nti Balikuddembe agezaako kumwonoonera linnya n’okumutiisatiisa amuggyemu ssente nti era yamusaba obukadde 100 ku nsonga zino z’atamanyiiko mutwe na magulu.\nOmwogezi w’Essaza ly’e Masaka Fr. Joseph Kasangaki yagambye nti ensonga zino zirudde kubanga yazibatuusaako nga n’abaana aboogerwako tebannatwalibwa kukeberwa musaayi kyokka bwe baakola okunoonyereza ne bazuula nti Fr. Bukulu tazirinaako kakwate konna.\nBalikuddembe ayagala Faaza akkirize bamutwale ku musaayi kyokka Fr. Bukulu kino yakigaanye n’ategeeza nti okukkiriza okumuggyako omusaayi kiba kitegeeza nti akkiriza nti yawaba n’akolagana ne Namata mu ngeri ekontana n’empisa za Eklezia ezikugira Abasosodooti ebikolwa by’obufumbo.\n'Mutwongere ku bifo': Abeebikonde balaajanye ku gya Commonwealth\nNyakana amateeka gamuggye mu lwokaano lw'obwapulezidenti bw'ebikonde\nAb'ebikonde beetegekera za Commonwealth


Bukedde Online - Bawanze omuliro mu kuziika Zebra Ssenyange\nBawanze omuliro mu kuziika Zebra Ssenyange\nBy Fred Kisekka\nAdded 2nd January 2021\nAbaziisi nga baaziiranira ku ntaana ya Zebra.\nOKUZIIKA Ssenyange ‘Zebra' kwabaddemu okuwanda omuliro wakati wa bannabyabufuzi n'abakubi b'ebikonde abaalumirizza ebitongole by'ebyokwerinda okutandika okutta n'okuggalira bannaabwe awatali nsonga nnambulukufu.\nPulezidenti w'ekibiina ekigatta abakubi b'ebikonde Moses Muhangi y'omu ku baatadde akaka n'agamba nti, "Twagala mutunnyonnyole lwaki abakubi b'ebikonde batandise okuttibwa ate abalala babuzibwawo mu ngeri etategeerekeka.\nMukimanyi bulungi ffe abeebikonde tetuli bannabyabufuzi era tusaba mutubuulire kye twakoze ekivuddeko bannaffe okuli Ssenyange okuttibwa mu bukambwe", Muhangi bwe yagambye.\nIsaac Ssenyange ‘Zebra' yakubiddwa amasasi mu mutwe n'afiirawo mu kiro ekyakeesezza Olwokusatu era yaziikiddwa ku Lwokuna e Masuuliita - Kakazibwe mu Wakiso.\nMu kutta Ssenyange, abaserikale abaamusse baakutte munne Robert Mukasa Mugwanya ‘Soja Man' ne babulawo naye era gy'akuumirwa tewamanyiddwa.\nAba ffamire ya Soja Man nabo baasoose kusattira oluvannyuma lw'okufuna amawulire nti omuntu waabwe naye yattiddwa, omulambo ne gusuulibwa e Bombo, wabula bino poliisi y'e Luweero yabisambazze n'etegeeza nti tewali mulambo gwonna gwazuuliddwa Bombo.\nABEEBIKONDE ABALALA ABABUZIDDWAAWO\nAbeebikonde abaakakwatibwa kuliko; Justine Jjuuko eyaliko kyampiyoni w'ensi yonna poliisi gwe yategeezezza gye buvuddeko nti yakwatibwa ku bigambibwa nti yali atendeka abayeekera n'okuyigiriza abavubuuka emmundu.\nAbalala ye Joseph Lubega ‘Joey Vegas' eyaliko kyampiyoni wa Afrika, Mudde Ntambi, Yusuf Babu ngono ali ku ttiimu y'eggwanga ne Nicholas Katongole ono yayimbuddwa.\nSsenyange y'omu ku babadde batendeka abaana ebikonde, nga y'atendeka ne ttiimu ya Lukanga Boxing Club ne ttiimu ye eya Zebra Boxing Club.\nWabula wakati mu Mmisa abawagizi ba NUP baafunye obutakkaanya n'aba NRM nga buli ludda lugamba nti Zebra abadde waabwe.\nRCC wa Kawempe Hood Hussein yagambye nti Ssenyange abadde mmemba wa NRM era ng'ayamba okulwanyisa obumenyi bw'amateeka mu kitundu, kyokka Mmeeya wa Kawempe Emmanuel Sserunjogi eyeetisse obubaka bwa Robert Kyagulanyi ‘Bobi Wine'.\nYagambye nti Ssenyange abadde mukwano gwa Bobi Wine ng'omuntu, ng'awagira enkyukakyuka mu ggwanga era nga y'atendeka n'abamu ku bakanyama abakuuma Kyagulanyi nti era ku by'akoledde eggwanga bagenda kumubbulamu oluguudo oludda e Nabweru.\nAbeebikonde baategeseewo n'ebikonde ebyazannyiddwa ku ntaana okusiima Ssenyange by'akoledde omuzannyo gw'ebikonde.\nPulezidenti Museveni yakubagizza n'ensimbi 10,000,000/- ne poliisi nayo n'ewaayo ssente 10,000,000. Omugenzi yalese Nnamwandu Mercy Mukankuusi n'abaana basatu.


Bayibuli Ekyeyongera Okukyusa Obulamu Bwo? | Ogw’Okusoma\nBISOME MU Albanian American Sign Language Amharic Angolan Sign Language Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik English Estonian Fijian Finnish Finnish Sign Language French Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Macua Malagasy Malay Malayalam Marathi Maya Mexican Sign Language Mixe (North Central) Mongolian Moore Ndau Ndebele (Zimbabwe) Nepali Nigerian Pidgin Norwegian Nyaneka Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n“Mukyusibwe nga mufuna endowooza empya.”—BAR. 12:2.\nENNYIMBA: 61, 52\nLwaki tusaanidde okweyongera okukola enkyukakyuka n’oluvannyuma lw’okubatizibwa?\nLwaki Yakuwa atusuubira okufuba okulwanyisa obunafu bwaffe?\nKiki kye tuyinza okukola okusobozesa Ekigambo kya Katonda okweyongera okukyusa obulamu bwaffe?\n1-3. (a) Nkyukakyuka ki eziyinza okutuzibuwalira okukola oluvannyuma lw’okubatizibwa? (b) Bwe kiba nti waliwo enkyukakyuka ezituzibuwalidde okukola, bibuuzo ki bye tuyinza okwebuuza? (Laba ekifaananyi waggulu.)\nKEVIN  bwe yayiga amazima yali ayagala nnyo okuba n’enkolagana ey’oku lusegere ne Yakuwa. Naye Kevin yali amaze emyaka mingi nga yeenyigira mu mize emibi, gamba ng’okukuba zzaala, okunywa ssigala, okwekatankira omwenge, n’okukozesa ebiragalalagala. Okusobola okuba n’enkolagana ennungi ne Katonda, Kevin kyali kimwetaagisa okulekayo emize egyo emibi. Ekyo yakikola olw’okuba yeesiga Katonda era n’akkiriza Ekigambo kye okumukyusa.—Beb. 4:12.\n2 Oluvannyuma lw’okubatizibwa, Kevin yalekera awo okukola enkyukakyuka mu bulamu bwe? Nedda. Yali akyetaaga okwongera okukulaakulanya engeri ez’Ekikristaayo. (Bef. 4:31, 32) Ng’ekyokulabirako, Kevin yakiraba nti yali akyalina okufuba ennyo okufuga obusungu. Agamba nti: “Okuyiga okufuga obusungu kyanzibuwalira nnyo okusinga okulekayo emize emibi gye nnalina!” Naye okusaba n’okunyiikira okusoma Bayibuli kyayamba Kevin okukola enkyukakyuka ezaali zeetaagisa.\n3 Okufaananako Kevin, bangi ku ffe bwe twali tetunnabatizibwa, twakola enkyukakyuka ez’amaanyi okusobola okutuukanya obulamu bwaffe n’emitindo egiri mu Bayibuli. Oluvannyuma lw’okubatizibwa, twakiraba nti twali tukyetaaga okubaako enkyukakyuka endala ze tukola mu bintu ebirabika ng’ebitono, kituyambe okwongera okukoppa obulungi Katonda ne Kristo. (Bef. 5:1, 2; 1 Peet. 2:21) Ng’ekyokulabirako, tuyinza okuba nga twakiraba nti tunoonya nnyo ensobi mu balala, tutya abantu, tulina olugambo, oba obunafu obulala bwonna. Tukisanze nga kizibu okukola enkyukakyuka mu bintu ebyo? Bwe kiba kityo, tuyinza okuba nga twebuuza, ‘Okuva bwe kiri nti nnasobola okukola enkyukakyuka ez’amaanyi, lwaki kinzibuwalidde okukola enkyukakyuka zino ezirabika ng’entono? Nnyinza ntya okwongera okukkiriza Ekigambo kya Katonda okukyusa obulamu bwange?’\n4. Lwaki tetusobola kusanyusa Yakuwa mu buli kimu kye tukola?\n4 Ffe abategedde Yakuwa era abamwagala twagala nnyo okukola ebimusanyusa. Wadde kiri kityo, olw’okuba tetutuukiridde, tetusobola kusanyusa Katonda mu buli kimu kye tukola. Tuwulira ng’omutume Pawulo eyagamba nti: “Njagala okukola ekirungi naye nnemwa okukikola.”—Bar. 7:18; Yak. 3:2.\n5. Nkyukakyuka ki ze twakola nga tetunnabatizibwa, naye bunafu ki bwe tuyinza okuba nga tukyalwanyisa?\n5 Twalekayo ebikolwa ebibi ne tutuukiriza ebisaanyizo eby’okubeera mu kibiina Ekikristaayo. (1 Kol. 6:9, 10) Wadde kiri kityo, tukyali bantu abatatuukiridde. (Bak. 3:9, 10) N’olwekyo, tekiba kituufu kusuubira nti oluvannyuma lw’okubatizibwa, oboolyawo nga tumaze n’emyaka mingi nga tuweereza Yakuwa, tetukyasobola kukola nsobi oba okufuna ebirowoozo ebibi n’okwegomba okubi. Ebintu ebimu kiyinza okutwetaagisa okubirwanyisa okumala emyaka egiwerako.\n6, 7. (a) Kiki ekitusobozesa okuba n’enkolagana ennungi ne Yakuwa wadde nga tetutuukiridde? (b) Lwaki tetusaanidde kutya kusaba Yakuwa kutusonyiwa?\n6 Kyokka, obutali butuukirivu bwaffe tebusaanidde kutulemesa kuba na nkolagana nnungi ne Yakuwa oba okweyongera okumuweereza. Lowooza ku kino: Yakuwa bwe yatuleeta gy’ali, yali akimanyi nti ebiseera ebimu twandikoze ensobi. (Yok. 6:44) Olw’okuba Katonda atumanyi bulungi era ng’amanyi n’ebyo ebiri mu mitima gyaffe, ateekwa okuba nga yali amanyi obunafu obwanditukaluubiridde okuvvuunuka. Wadde kyali kityo, ekyo tekyalemesa Yakuwa kutuleeta gy’ali.\n7 Okwagala kwe kwakubiriza Yakuwa okuwaayo Omwana we okuba ekinunulo ku lwaffe. (Yok. 3:16) Bwe tukola ensobi era ne tusaba Yakuwa atusonyiwe ng’asinziira ku kinunulo kya Yesu, tuba bakakafu nti tukyalina enkolagana ennungi naye. (Bar. 7:24, 25; 1 Yok. 2:1, 2) Kati olwo twandigaanye okukozesa enteekateeka eyo ey’ekinunulo olw’okuba tuwulira nti tuli boonoonyi nnyo? Nedda! Bwe tukola tutyo, tuba ng’omuntu agaana okukozesa amazzi okunaaba engalo ze enkyafu. Tusaanidde okukijjukira nti Yakuwa yawaayo Omwana we okuba ekinunulo ku lw’aboonoonyi abeenenya. Okuyitira mu kinunulo tusobola okuba n’enkolagana ennungi ne Yakuwa wadde nga tetutuukiridde.—Soma 1 Timoseewo 1:15.\n8. Lwaki tetusaanidde kubuusa maaso bunafu bwaffe?\n8 Naye ekyo tekitegeeza nti tulina okubuusa amaaso obunafu bwaffe. Tukimanyi nti okusobola okubeera n’enkolagana ey’oku lusegere ne Yakuwa, tulina okufuba ennyo okumukoppa n’okukoppa Kristo era n’okufuba okweyisa mu ngeri ebasanyusa. (Zab. 15:1-5) Ate era tulina okufuba okulwanyisa obunafu bwaffe, si na kindi n’okubuvvuunuka. Ka tube nga twakabatizibwa oba nga twabatizibwa emyaka mingi emabega, tulina ‘okweyongera okutereezebwa.’—2 Kol. 13:11.\n9. Kiki ekiraga nti okwambala omuntu omuggya kye kintu kye tulina okukola awatali kulekera awo?\n9 Kitwetaagisa okufuba ennyo okusobola okweyongera “okutereezebwa” n’okwambala “omuntu omuggya.” Omutume Pawulo yagamba bakkiriza banne nti: “Mwayigirizibwa okweyambulako omuntu omukadde akwatagana n’empisa zammwe ez’edda era ayonoonebwa olw’okwegomba kwe okw’obulimba. Mulina okweyongera okufuulibwa abaggya mu ndowooza yammwe, era mulina okwambala omuntu omuggya eyatondebwa nga Katonda bw’ayagala mu butuukirivu obw’amazima ne mu bwesigwa.” (Bef. 4:22-24) Ebigambo “okweyongera okufuulibwa abaggya” biraga nti okwambala omuntu omuggya kye kintu kye tulina okukola awatali kulekera awo. Ekyo kituzzaamu amaanyi, kubanga kiraga nti, ka tube nga tumaze bbanga ki nga tuweereza yakuwa, tusobola okweyongera okukulaakulanya engeri ez’Ekikristaayo. Mu butuufu, Bayibuli esobola okweyongera okukyusa obulamu bwaffe.\nLWAKI SI KYANGU?\n10. Bayibuli okusobola okweyongera okukyusa obulamu bwaffe kiki kye tulina okukola, era bibuuzo ki bye tuyinza okwebuuza?\n10 Kitwetaagisa okufuba ennyo okusobola okukkiriza Ekigambo kya Katonda okweyongera okukyusa obulamu bwaffe. Naye lwaki kitwetaagisa okufuba ennyo? Bwe kiba nti Yakuwa awa omukisa okufuba kwaffe, lwaki tekitwanguyira kukola nkyukakyuka ezimu? Lwaki Yakuwa tatukolera buli kimu ekyetaagisa ne kiba nti tekitwetaagisa kufuba nnyo kulwanyisa bunafu bwaffe okusobola okukola ekituufu?\n11-13. Lwaki Yakuwa atusuubira okufuba okulwanyisa obunafu bwaffe?\n11 Bwe tulowooza ku bwengula, tukiraba nti Yakuwa alina amaanyi mangi nnyo. Ng’ekyokulabirako, buli katikitiki, enjuba evaamu amaanyi mangi nnyo agakola ebbugumu n’ekitangaala. Wadde nga ku maanyi ago, matono nnyo agatuuka wano ku nsi, ago agatuuka gatuwa ebbugumu n’ekitangaala ebimala. (Zab. 74:16; Is. 40:26) Yakuwa mwetegefu okuwa abaweereza be amaanyi ge beetaaga mu mbeera ezitali zimu. (Is. 40:29) Katonda asobola okutuwa amaanyi ageetaagisa okuvvuunuka obunafu bwaffe bwonna nga tetutaddeemu kufuba kwonna kubuvvuunuka oba nga tetusoose kuyigira ku nsobi zaffe. Naye lwaki ekyo takikola?\n12 Buli omu ku ffe Yakuwa yamuwa eddembe ery’okwesalirawo. Bwe tusalawo okukola Katonda by’ayagala era ne tufuba okubikola, tuba tulaga nti twagala nnyo Yakuwa era nti twagala okumusanyusa. Era tuba tukiraga nti tuwagira obufuzi bwe. Sitaani yaleetawo okubuusabuusa nti Yakuwa y’agwanidde okufuga obutonde bwonna. N’olwekyo, Yakuwa bw’alaba nga tuwagira obufuzi bwe, wadde ng’ekyo kitwetaagisa okufuba ennyo, kimusanyusa nnyo. (Yob. 2:3-5; Nge. 27:11) Kyokka singa Yakuwa atukolera buli kimu ne kiba nti tekitwetaagisa kuteekamu kufuba kwonna kulwanyisa bunafu bwaffe tusobole okumusanyusa, talina we yandisinzidde kugamba nti ddala tuli beesigwa gy’ali era nti tuwagira obufuzi bwe.\n13 Eyo ye nsonga lwaki Yakuwa atukubiriza ‘okufuba ennyo’ okukulaakulanya engeri ennungi. (Soma 2 Peetero 1:5-7; Bak. 3:12) Atusuubira okufuba ennyo okufuga ebirowoozo byaffe n’enneewulira zaffe. (Bar. 8:5; 12:9) Bwe tufuba okukulaakulanya engeri ennungi, kitusanyusa okulaba engeri Bayibuli gye yeeyongera okukyusa obulamu bwaffe.\nKKIRIZA EKIGAMBO KYA KATONDA OKWEYONGERA OKUKYUSA OBULAMU BWO\n14, 15. Biki bye tuyinza okukola okusobola okwongera okukulaakulanya engeri ennungi? (Laba akasanduuko “ Bayibuli n’Okusaba Byakyusa Obulamu Bwabwe.”)\n14 Biki bye tuyinza okukola okusobola okukulaakulanya engeri ennungi tusobole okusanyusa Yakuwa? Tetulina kukoma bukomi ku kusalawo kukyusa bulamu bwaffe. Tulina okunoonya obulagirizi bwa Katonda. Abaruumi 12:2 wagamba nti: “Mulekere awo okutwalirizibwa enteekateeka y’ebintu eno, naye mukyusibwe nga mufuna endowooza empya, mulyoke mwekakasize ekyo Katonda ky’ayagala, ekirungi, ekisiimibwa, era ekituukiridde.” Okuyitira mu Kigambo kye n’omwoyo gwe omutukuvu, Yakuwa atuyamba okumanya by’ayagala n’okubikola, era n’okukola enkyukakyuka ezeetaagisa mu bulamu bwaffe okusobola okutuukana n’ebyo by’ayagala. Ebimu ku bintu bye twetaaga okukola mwe muli okusoma Bayibuli, okufumiitiriza ku bye tusoma, n’okusaba Yakuwa atuwe omwoyo gwe omutukuvu. (Luk. 11:13; Bag. 5:22, 23) Bwe tukkiriza okukulemberwa omwoyo gwa Katonda era ne tufuba okutuukanya endowooza yaffe n’ebyo ebiri mu Kigambo kye, ebirowoozo byaffe, ebigambo byaffe, n’ebikolwa byaffe bijja kweyongera okutuukana n’ebyo Yakuwa by’ayagala. Kyokka ne bwe kiba kityo, tusaanidde okweyongera okuba obulindaala tuleme kuddamu kuwangulwa bunafu bwaffe.—Nge. 4:23.\nOkukuŋŋaanya ebyawandiikibwa n’ebitundu okuva mu bitabo byaffe ebyogera ku bunafu bw’olina n’obyejjukanya kisobola okukuyamba (Laba akatundu 15)\n15 Ng’oggyeeko okusoma Bayibuli buli lunaku, tulina n’okwesomesa Ekigambo kya Katonda nga tukozesa ebitabo ebikubibwa omuddu omwesigwa, nga tulina ekigendererwa eky’okwongera okukoppa engeri za Yakuwa. Abamu baganyuddwa nnyo mu kubaako we bawandiika ebyawandiikibwa ebitali bimu oba mu kukuŋŋaanya ebitundu ebifulumira mu Omunaala gw’Omukuumi ne Awake! ebyogera ku kukulaakulanya engeri z’Ekikristaayo oba ku kuvvuunuka obunafu obutali bumu ne babyejjukanya buli luvannyuma lw’ekiseera.\n16. Lwaki tetusaanidde kuggwaamu maanyi ng’enkyukakyuka ze twagala okukola tetuzikola ku sipiidi gye twandyagadde?\n16 Bw’oba owulira nti enkyukakyuka ze weetaaga okukola tozikola ku sipiidi gye wandyagadde, osaanidde okukijjukira nti oluusi okukola enkyukakyuka kitwala ekiseera. Okukola enkyukakyuka tekukoma. Kitwetaagisa okuba abagumiikiriza nga tufuba okutuukanya obulamu bwaffe n’ebyo ebiri mu Bayibuli. Mu kusooka kiyinza okutwetaagisa okulwana ennyo okusobola okukola ekituufu. Naye ekiseera bwe kigenda kiyitawo, kijja kutwanguyira okulowooza n’okweyisa mu ngeri esanyusa Katonda, kubanga endowooza yaffe ejja kuba egenze yeeyongera okutuukana n’ebyo Yakuwa Katonda by’ayagala.—Zab. 37:31; Nge. 23:12; Bag. 5:16, 17.\nLOWOOZA KU MIKISA GYE TUJJA OKUFUNA\n17. Bwe tusigala nga tuli beesigwa eri Yakuwa, ssuubi ki lye tuba nalyo?\n17 Ekiseera kijja kutuuka abaweereza ba Yakuwa abeesigwa bamuweereze nga batuukiridde. Mu kiseera ekyo, tekijja kuba kizibu kwoleka ngeri nnungi, era ekyo kijja kubaleetera essanyu lingi. Nga bwe tulindirira ekiseera ekyo, tusiima nnyo Yakuwa olw’okutuwa ekinunulo ekitusobozesa okuba n’enkolagana ennungi naye. Wadde nga tetutuukiridde, tusobola okweyongera okuweereza Yakuwa singa tukkiriza Ekigambo kye okwongera okukyusa obulamu bwaffe.\n18, 19. Kiki ekiyinza okutuyamba okuba abakakafu nti Bayibuli esobola okweyongera okukyusa obulamu bwaffe?\n18 Kevin, eyayogeddwako ku ntandikwa, yafuba nnyo okuyiga okufuga obusungu. Yafumiitiriza ku misingi gya Bayibuli, era n’akkiriza obuyambi n’amagezi bakkiriza banne bye baamuwa. Mu myaka mitono, Kevin yakola enkyukakyuka ez’amaanyi. N’ekyavaamu, yatuukiriza ebisaanyizo n’alondebwa okuweereza ng’omuweereza mu kibiina, era kati amaze emyaka 20 ng’aweereza ng’omukadde mu kibiina. Wadde kiri kityo, akiraba nti kimwetaagisa okuba obulindaala obunafu bwe yalina buleme kuddamu kumuwangula.\n19 Ng’ekyokulabirako kya Kevin bwe kiraga, Bayibuli eyamba abantu ba Katonda okwongera okukola enkyukakyuka ennungi mu bulamu bwabwe. N’olwekyo, ka bulijjo tweyongere okukkiriza Ekigambo kya Katonda okutuyamba okukola enkyukakyuka mu bulamu bwaffe tusobole okweyongera okunyweza enkolagana yaffe ne Yakuwa. (Zab. 25:14) Bwe tulaba engeri Yakuwa gy’awaamu okufuba kwaffe omukisa, tujja kweyongera okukakasa nti ddala Bayibuli esobola okweyongera okukyusa obulamu bwaffe.—Zab. 34:8.\nBayibuli n’Okusaba Byakyusa Obulamu Bwabwe\nRussell yanoonyanga nnyo ensobi mu bakkiriza banne. Maria Victoria yalina olugambo. Linda yali atya nnyo abantu ng’abuulira. Abaweereza ba Yakuwa abo bonsatule ababatize baali bawulira nti tebasobola kuvvuunuka bunafu obwo bwe baalina. Naye bonna baakola enkyukakyuka ez’amaanyi ne basobola okuvvuunuka obunafu bwabwe. Biki ebyabayamba?\nRussell: “Okusaba ennyo Yakuwa n’okusoma Bayibuli buli lunaku kyannyamba nnyo. Ate era okufumiitiriza ku ebyo ebiri mu 2 Peetero 2:11 awamu n’amagezi abakadde mu kibiina ge bampa nabyo byannyamba.”\nMaria Victoria: “Nnasaba nnyo Yakuwa annyambe okufuga olulimi lwange. Era nnasalawo okwewala okuba n’enkolagana ey’oku lusegere n’abantu abaagala olugambo. Oluvannyuma lw’okusoma Zabbuli 64:1-4, nnawulira nga saagala kubeera mu abo baganda bange be basaba Yakuwa ababawonye! Ate era nnakiraba nti singa nneeyongera okukola olugambo, mba nteerawo abalala ekyokulabirako ekibi era nga kiyinza n’okuleeta ekivume ku linnya lya Katonda.”\nLinda: “Nnafuba okulaba nga ntegeera bulungi ebyo ebiri mu tulakiti zaffe nsobole okuba omwetegefu okuzigaba. Okukolerako awamu n’abo abeenyigira mu ngeri ezitali zimu ez’okubuulira nakyo kyannyamba nnyo. Nkyeyongera okusaba Yakuwa annyambe.”


Addwadwalikanye lwa bekalakaasa kufula ekitibwa ky – ababaka\nHome Topic Addwadwalikanye lwa bekalakaasa kufula ekitibwa ky\nAddwadwalikanye lwa bekalakaasa kufula ekitibwa ky\nHome › Forums › Ababaka Discussions for Unity and Peace › Emboozi Ezenjawulo / General Discussions › Addwadwalikanye lwa bekalakaasa kufula ekitibwa ky\nApril 6, 2012 at 7:34 pm #17922\nPOLIISI bw’ebakubyemu ttiyaggaasi n’ebakuba n’emiggo, baggyanukudde nga bayimba oluyimba lwa Buganda olwa “Ekitiibwa kya Buganda kyava dda.\n” Bw’obawulidde, osanga naawe olowoozezza nti Buganda y’ebakubisa nti era olutalo lwe baliko lwa Buganda yokka. Weewawo ne Buganda erina ebyayo ebigiruma, naye ebyekalakaasisa abantu kati era ebibakubisa ttiyaggaasi n’amasasi bikwata ku abo bonna abali mu kwekalakaasa, ab’amawanga ag’enjawulo.\nBwe kityo Omulabirizi w’e Namirembe Rt. Rev. Wilberforce Luwalira yabadde mutuufu okwemulugunya ng’oluyimba, “Kitiibwa kya Buganda” bwe lujaajaamiziddwa ennyo ne luyingizibwa ne mu ntalo gye lutaalibadde.\nBwe kiba ng’entalo ezigenda mu maaso zaakulwanirira ddembe lya Bannayuganda ennyimba ezaaliyimbiddwa zeezo ezikwata ku Bannayuganda bonna awamu sso si okuddira oluyimba olw’ekitundu ky’eggwanga ekimu ne lufuulibwa enkata ey’okwetikka ebizibu by’eggwanga lyonna.\nAbayimbira “Ekitiibwa kya Buganda” mu ttiyaggaasi balina n’ekigendererwa eky’okufuula Buganda okuba nnalukalala nga buli omu gy’alina okweyambisa okulwanirira ebituufu n’ebikyamu. Weewaawo abayeekera ba Museveni abeeyambisa Luweero (mu Buganda) okulwana n’okuggyawo ba Obote ne ba Okello baalina ebigendererwa ebituufu.\nNaye obutuufu obwo ate we bwonoonekera kwe kuba nti newankubadde olutalo lw’ekiyeekera olwalwanirwa e Luweero ne lutta n’Abaganda bangi era ne luboonoonera n’ebintu byabwe bingi kyokka n’okutuusa kati Buganda ewooba buwoobi ng’ekyabanja ebintu byayo!\nSinga olutalo lw’ekiyeekera olwalwanirwa e Luweero, lwaggwa nga n’abalulwanye baviiriddemu awo ng’ayokya omusota twaligambye nti oyo yali “ppoteya” wabula ekiruma kiri nti bangi baagwa mu bintu naye eb’e Luweero be bakyawooba! Omulabirizi Luwalira yagambye nti “kitiibwa kya Buganda” bwe kiyimbirwa mu ttiyaggaasi kiggwaamu ekitiibwa.\nNaye nno si kukumalamu kitiibwa kyokka naye era ekyo kirufuula oluyimba lw’Abaganda olw’olujeejeemo olweyambisibwa mu ntalo ezinaasobozesa abalala okugwa mu bintu kyokka bo bannannyini lwo ne basigala nga bawooba.\nEra Ddwaddwaddwa Mumansa njagala okukikinala mbuuze nti abakubiddwa ttiyaggaasi n’amasasi lwaki tebadwadwalikana nga bwe bayimba nti “ Ekyalya bannange ekirebeza empina” ne bakungubagira abo ababonyaabonyezeddwa? Kitiibwa kya Buganda mumwagaza ki?


Bukedde Online - Tetuzze kugoba balimira mu Lwera - Omubaka Munyagwa\nDayirekita wa NEMA, Dr. Tom Okurut yatangaazizza nti abakugu baabwe baasooka kwekenneenya ttaka lino nga tebannawa lukusa Abachina okulikolerako ne bakizuula nga teririna kakwate konna ku ttaka ery’entobazzi.\nAbabaka ba Palamenti nga balambula Lwera.\nAbabaka ba Palamenti abatuula ku kakiiko ka COSASE akalondoola ensaasaanya ya ssente mu bitongole bya Gavumenti akakulirwa Mubarak Munyagwa baalambudde olutobazzi lwa Lwera okulaba engeri gye lutyoboddwaamu.\nMu bye bataddeko essira mulimu ebirombe by’omusenyu ga baakizudde ng’abantu abasinga baalekeraawo okugusima newankubadde nga wakyaliwo abatono abakyesisiggirizza.\nKuno bazzizzaako ennimiro z’Abachina aba Zongs Industries ng’okusinga balima muceere kwe bagattiriza ebirime ebirala okuli n’ebitooke ezaabalambuziddwa Peter Gan ne maneja Victor Mpinga.\nAbakulembeze b’e Kalungu okuli RDC Careb Tukaikiriza, omumyuka we Hajjati Sarah Nanyanzi, Sipiika Abdu Bbaale Mayanja ne Mmeeya wa Lukaya, Gerald Ssenyondo baabaddewo.\nMunyagwa yabategeezezza nti ekyabatutte kwe kwongera okwekkaanya ebyassibwa mu lipooti y’akakiiko k’ebyobugagga eby’omu ttaka n’okukkaatiriza eddoboozi lya Pulezidenti ku kutaasa entobazzi.\n“Tetuzze kuggalawo oba okukwata omuntu yenna wabula okwongera okuzuula ebituufu ku lutobazzi lwa Lwera nti ebirukolerwamu tebikosa nnyanja Nalubaale awamu n’abantu abagyetoolodde”, Munyagwa bwe yaggumizza.\nN’agattako nti, “tukkiriza nga Pulezidenti alondebwa abantu bw’avaayo n’eddoboozi nti entobazzi zirina okutaasibwa ku bazityoboola waakiri zirundirwemu byannyanja byokka, ffena tulina okumuwagira”.\nMunyagwa n’abakakiiko baategeezezza nti enninga basinga kugissa ku ba NEMA kuba be bagaba layisinsi era abakwatibwako byonna ebikolebwa mu ntobazzi za Uganda nga si Lwera yokka. Baategeezezza nti kye banoonyerezaako by’ebigambibwa nti Abachina beeyongezza ettaka okuva ku lyabaweebwa nga kati balimira mu kifo kigazi ddala.\nEbirala bye banoonyerezzaako bye bigambibwa nti eddagala lye bakozesa mulimu ery’obulabe eri obulamu bw’abantu n’eri ennyanja bino nga babifuna okuva mu bantu ssekinnoomu ababatuusaako okwemulugunya.\nOkurut yannokoddeyo eky’amazzi n’agamba nti awabalibwa okubeera entobazzi, gabeererawo ddala nga n’ekitakataka ekizibeeramu kyawukanira ddala n’ekyolusenyi. Yakkiriziganyizza n’ebyayogeddwa Sipiika Mayanja ne Mmeeya Ssenyondo nti amazzi g’olusenyi kati olwafuuka ennimiro, gaggyangawo mu biseera by’omujjuzo ne gakalira mu bbanga ttono. Omuchina Peter Gan ne maneja we Mpinga baggumizza nti mukama waabwe Zhong okugula ettaka lino waaliwo bisaka n’ebiswa omwalundirwanga ente n’abaalirimirangako.\nSsentebe wa LCI Magezi Cell, Safe Mayanja atwala n’ennimiro ne Mmeeya Ssennyondo baategeezezza nti Bamusigansimbi bano boongedde ettoofaali ku nkulaakulana y’ekitundu ku misolo n’okuwa Bannansi emirimu.\n“Tetugaana muyinza okubaamu obumulumulu naye tunoonye engeri gye tuyinza okutereeza so si kuggyawo kkolero ne ffaamu ne tufiiriza abagiganyulwamu”, Mayanja bwe yakkaatirizza yaakwo ate ne twongera ennaku mu bagiganyulwamu”,Sipiika Mayanja bwe yakaatirizza.\nRDC Tukaikiriza ne Sipiika Mayanja baasabye Munyagwa ne babaka banne ensonga za Lwera bazikwate kisajjakikulu nga bafulumya lipoti eteesigamiziddwa ku ndowooza z’ebyobufuzi ekiyinza okukotoggera enkulaakulana.\nDr. Okurut yabalaze maapu gye baafulumya ku ttaka lino ng’eraga nti obugazi bw’ettaka eryagulwa Abachina tebabussukangako ng’ekitundu ekimu kiri mu mazzi amangi ge batasobola kulimiramu.\nMunyagwa n’abakakiiko baawabudde nti wadde omuceere n’okuwa abantu emirimu byetaagibwa naye balina n’okussa mu nkola ekiragiro kya Pulezidenti eky’okwamuka entobazzi zonna zirundirwemu byannyanja byokka.\nBaalagidde NEMA eddemu okwekenneenya ennimiro zino n’ebitundu ebirala byonna mu Lwera n’eggwanga lyonna okuzuula ebisobye bitereezebwe.\nWabula Munyagwa yaddiddemu ab’omuceere n’agamba nti bali waddewaddeko kuba bagulimira ku ngulu ekitali ku basima musenyu abasima wansi ne batuuka n’okunafuya oluguudo ne lubbomoka.\n“Nga tumaze okwetoolola entobazzi zonna, bye twekkaanyizaako tugenda kubifulumya mu lipooti tugyanjulire Palamenti esalewo eky’enkomeredde”, Munyagwa bwe yagambye.


NRM telina gyelaga, abaagala okutuvuganya banuune ku vvu!! Haji Kigongo - Watchdog Uganda\nOMUMYUKA wa Ssentebe we kibiina kya NRM mu Ggwanga Al-Haji Moses Kigongo alabudde abali ku ludda oluvuganya Gavumenti ya NRM obutamala biseera nga beetegeka okuvuganya, nagamba nti ekibiina kya NRM kikyaliwo nnyo kuba eby’okukolera eggwanga bakyalina bingi.\nKigongo agamba nti bbo nga abali mu bukulembeze bwa Uganda mu kiseera kino tebayinza kukwasa buyinza bantu be yayogeddeko nga abatanetegeka nga buli kaseera bavuma buvumi Gavumenti ya NRM kyebeera ekoze.\nOkwogera bino yabadde ayitiddwa okw’ogerako ne bannakibiina abalondebwa okuyambako Ssentebe wa NRM okusomesa bannaUganda okwekulakulanya nga batandikira mu maka gaabwe, okwenyigira mu ntekateeka za Gavumenti omuli ne bonna bagaggawale saako n’okulambika ebyo ebikoleddwa Gavumenti okuva lwe yakwasibwa obuyinza emyaka 3 egiyise okwabadde e Kyambogo ku offiisi za Ssentebe we Kibiina kya NRM Yoweri Kaguta Museveni.\nKigongo yakinoganyizza nti bakyaliwo nnyo mu buyinza kubanga bannaUganda bakyabalinamu obwesige bwamaanyi nagamba nti balina okutuukiriza ebigendererwa bye kibiina kya NRM ebitambulira ku nnyingo 4 okuli Mwoyo gwa Ggwanga, Mwoyo gwa Africa eyawamu, Eddembe mu kwesalirawo saako n’okukyusa eby’enfuna bye ggwanga, era nga kati amaanyi bagatadde nnyo kukukyusa ebyenfuna mu maka abantu babeere bulungi.\nHaji Moses Kigongo wakati nabamu ku bakulembeze ba Region ez’enjawulo\n“Ffe abantu abakuze mu myaka ate nga ffe tuli mu bukulembeze tulabye ebintu bingi nga mukyo tetusobola kuleka bavubuka batalina mulamwa kuddamu kutabangula ggwanga lino lye twaleetamu emirembe” Kigongo bwe yagambye.\nLt. Edith Nakalema akulira akakiiko akatekebwawo Pulezidenti okulwanyisa obulyi bwe nguzi yagambye nti mu kiseera kino beefunyiridde nnyo mu kulwanyisa abasaba enguzi saako n’abo abagiwaayo, kye yagambye nti ssi kyangu naye nga kati balina we batuuse.\nYasabye abaabadde mu lukiiko luno okuloopanga abantu abasaba enguzi naddala abali mu bitongole bye by’okwerinda, abakola mu offiisi za Gavumenti naddala ezigaba emirimu nagamba nti talina gwajja kuttira ku liiso wabula anakwatibwa ajja kuvunanibwa mu mateeka ge ggwanga.\nBannaNRM abalondebwa Pulezidenti museveni okumuyambako mu bitundu eby’enjawulo mu lukiiko e Kyambogo\nYe akulira ekitongole kya Operation Wealth Creation Lt. Gen Charles Angina yategezezza abetabye mu lukiiko nti amaggye nga ojjeeko eky’okukuuma abantu n’ebyabwe ate era beetegefu okukolaganira awamu nabo mu byenkulakulana naddala ennyigiza mu maka nga mukama wabwe Pulezidenti bwe yabalagira.\nYagambye nti byonna eby’etagisa naddala mu bulimi babilina, era nga buli kadde babisindika ku ma Disitulikiti okwetoloola eggwanga nasaba bannaUganda okukomya okulera engala wabula baveeyo bakole endokwa bazisimbe, ebisolo babilunde bafunemu ensimbi basobole okwejja mu bwavu.\nAkulira eby’emirimu mu offiisi ya Ssentebe wa NRM e Kyambogo muky. Milly Doka Babalanda yasabye abalondebwa ku buli mutendera okuvaayo okwogerera ekibiina kya NRM ebilungi bye kikoledde abantu awatali kwetiririra kubanga baakizudde nti be batuufu era omukulembeze we ggwanga abalinamu obwesige bwamaanyi.


Bukedde Online - Ssentebe w'ekinnawattaka agobeddwa ku bukulembeze mu bunnambiro!\nSsentebe w'ekinnawattaka agobeddwa ku bukulembeze mu bunnambiro!\nAbabaka bakomezzaawo eby'enfa ya Nebanda...\nBurora (ku kkono) ng’alaga abatuuze, Kiwanuka agenda okugira ng’akola obwa ssentebbe.\nOMUBAKA wa Pulezidenti mu munisipaali y’e Nakawa, Anderson Herbert Burora ayimirizza emirimu gya ssentebe wa Zooni y’e Kinnawattaka mu muluka gw’e Mbuya okutuusa lwanaamaliriza okugonjoola obutakkaanya bwalina ne gwe yavuganya naye eyamutwala mu kkooti.\nBurora ayimirizza Yafeesi Lukwitira, mu lukiiko lwe yatuuzizza mu kitundu kino nga kiddiridde okubalukawo kw’entalo mu batuuze nga bawakanya obukulembeze bwa Lukwitira nga bagamba nti bo tebamulondangako era bo bamanyi Siraji Higenyi nga ye Ssentebe waabwe.\nBurora yagambye nti obumenyi bw’amateeka buzzeewo mu kitundu kino nga buva ku bantu babiri abakaayanira entebe ya ssentebe era ng’ensonga zino zatwalibwa mu kkooti e Nakawa okusobola okuzigonjoola.\nAgambye nti woofiisi ye terina buyinza bulagira kuddamu kulondesa ate nga waliwo n’omusango ogwatwalibwa mu kkooti. Bwatyo yasazeewo okuyimiriza emirimu gya ssentebe Lukwitira okutuusa nga November 26,2018 lwe banaddamu okutuuza olukiiko mu kitundu kino.\nAlagidde ssentebe wa LC2 ow’omuluka gwa Mbuya 1 Lawrence Kiwanuka okuddukanya emirimu gya ssentebe wa Kinnawattaka era y’agenda okuvunaanyizibwa ku kuteekawo akakiiko kebyokwerinda kebyokwerinda akagenda okukuuma ekitundu.


Amagezi Agali mu Bayibuli Tegava ku Mulembe\nAmagezi Agali mu Bayibuli Gakyakola?\nBayibuli by’Eyigiriza Bikola Ekiseera Kyonna\nYava ku Mulembe\n1 Etuyamba Okwewala Ebizibu\n2 Etuyamba Okuvvuunuka Ebizibu\n3 Etuyamba Okugumira Ebizibu\nBayibuli ky’Eyogera ku Biseera eby’Omu Maaso\nBISOME MU Afrikaans Albanian American Sign Language Amharic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Bulgarian Cambodian Catalan Cebuano Chichewa Chin (Hakha) Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lhukonzo Lingala Lithuanian Lucholi Luganda Lunda Lunyankore Luo Luswayiri Luswayiri (Congo) Lutoro Luvale Luwalabu Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tajiki Tamil Tatar Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nOmunaala gw'Omukuumi | Na. 1 2018\nLOWOOZA KU KINO: Olambula mu kizimbe omukuumirwa ebintu eby’edda. Ebisinga obungi bigenda byonooneka, ate ebirala ebitundu ebimu byavaako. Naye mulimu ekibumbe ekikyalabika obulungi era ng’ebitundu byakyo byonna kwebiri. Obuuza akulambuza nti: “Kino kye kisingayo obupya ku birala?” Akuddamu nti, “Nedda. Kye kisingayo obukadde, era tekiddaabirizibwangako.” Weeyongera okumubuuza nti: “Kibadde kikuumibwa mu kifo eky’enjawulo?” Akuddamu nti “Nedda. Kye kikyasinze okukubibwa enkuba. Era bangi bagezezzaako okukyonoona.” Oyinza okwewuunya era ne weebuuza nti, ‘Kyakolebwa mu ki?’\nBayibuli nayo eringa ekibumbe ekyo. Yawandiikibwa dda nnyo, era nkadde nnyo okusinga ebitabo ebisinga obungi. Kyo kituufu waliwo ebitabo bingi ebyawandiikibwa edda. Naye okufaananako ebibumbe eby’edda ebyayonooneka, n’ebitabo ebyo ebisinga obungi byava ku mulembe ekiseera bwe kyagenda kiyitawo. Ng’ekyokulabirako, bye byogera ku bya ssaayansi tebikwatagana n’ebipya ebizuuliddwa. Amagezi ge biwa ku by’obujjanjabi emirundi egisinga tegeesigika. Ate era ebisinga obungi tebikyali nga bwe byali; ebitundu ebimu byabula oba byayonooneka.\nNaye Bayibuli yo ya njawulo. Yawandiikibwa emyaka egisukka mu 3,500 egiyise, naye ekyali nga bwe yawandiikibwa. Wadde nga emirundi mingi bagezezzaako okugisaanyaawo, ekyaliwo era obubaka obugirimu tebukyukanga. Bayibuli by’eyigiriza bikola ekiseera kyonna wadde nga waliwo abawi b’amagezi bangi.—Laba akasanduuko “Bayibuli Yava Ku Mulembe?”\nAMAGEZI GE TWETAAGA LEERO\nOyinza okwebuuza nti, ‘Ddala Bayibuli by’eyigiriza bya mugaso leero?’ Okusobola okufuna eky’okuddamu, weebuuze nti: ‘Bizibu ki abantu bye bafuna leero? Biriwa ebisinga okuba eby’amaanyi?’ Oyinza okuba ng’olowoozezza ku ntalo, okwonoonebwa kw’obutonde, obumenyi bw’amateeka, oba obulyi bw’enguzi. Kati ka twetegereze agamu ku magezi agali mu Bayibuli. Bw’oba ogeetegereza weebuuze nti, ‘Singa abantu bakolera ku magezi gano, ensi teyandibadde bulungi?’\n“Balina essanyu abaleetawo emirembe, kubanga baliyitibwa baana ba Katonda.” (Matayo 5:9) “Mukolenga kyonna kye musobola okuba mu mirembe n’abantu bonna.”—Abaruumi 12:18.\nOKUBA ABASAASIZI, N’OKUSONYIWA\n“Balina essanyu abo abasaasira abalala, kubanga nabo balisaasirwa.” (Matayo 5:7) “Mweyongere okugumiikirizigananga n’okusonyiwagananga omuntu yenna bw’aba n’ensonga ku munne. Era nga Yakuwa * bwe yabasonyiyira ddala, nammwe mukole bwe mutyo.”—Abakkolosaayi 3:13.\nOBUTASOSOLA MU MAWANGA\nKatonda “yakola okuva mu muntu omu amawanga gonna ag’abantu okubeera ku nsi yonna.” (Ebikolwa 17:26) “Katonda tasosola, naye mu buli ggwanga omuntu amutya n’akola ekituufu amukkiriza.”—Ebikolwa 10:34, 35.\n“Yakuwa Katonda n’atwala omuntu n’amuteeka mu lusuku Edeni okululimanga n’okululabiriranga.” (Olubereberye 2:15) Katonda ajja ‘kuzikiriza abo aboonoona ensi.’—Okubikkulirwa 11:18.\nOKUKYAWA EBIKOLWA EBY’OBUGWENYUFU N’OMULULU\n“Mwekuume okwegomba okwa buli ngeri, kubanga omuntu ne bw’aba n’ebintu ebingi, ebintu ebingi by’aba nabyo si bye bimuwa obulamu.” (Lukka 12:15) “Ebikolwa eby’obugwenyufu n’obutali bulongoofu obwa buli ngeri n’omululu tebirina na kwogerwako mu mmwe, nga bwe kigwanira abantu abatukuvu.”—Abeefeso 5:3.\nOBWESIGWA, N’OKUBA ABAKOZI\n“Twagala okubeera abeesigwa mu bintu byonna.” (Abebbulaniya 13:18) “Omubbi alekere awo okubba, wabula afube okukola emirimu.”—Abeefeso 4:28.\nOKUYAMBA ABALI MU BWETAAVU\n“Okubudaabuda abennyamivu, okuyamba abanafu, n’okugumiikiriza bonna.” (1 Abassessalonika 5:14) “Okulabirira bamulekwa ne bannamwandu mu nnaku yaabwe.”—Yakobo 1:27.\nBayibuli tetuwa buwi lukalala lwa byawandiikibwa ebyo. Era tetubuulira bubuulizi bya kukola, naye etubuulira n’engeri y’okubikolerako mu bulamu bwaffe obwa bulijjo. Singa abantu bagoberera amagezi agali mu byawandiikibwa ebyo, ebizibu ebisinga obungi tebyandibaddewo. Mu butuufu, amagezi agali mu Bayibuli gakola ekiseera kyonna. Naye, Bayibuli by’eyigiriza biyinza bitya okukuyamba kati?\nENGERI ENJIGIRIZA ZA BAYIBULI GYE ZIYINZA OKUKUYAMBAMU KATI\nLumu Yesu yagamba nti: “Ebintu eby’obutuukirivu omuntu by’akola bye biraga nti wa magezi.” (Matayo 11:19) Bwe kityo si bwe kiri? Ebintu omuntu by’akola bye biraga nti wa magezi. Oyinza okwebuuza nti, ‘Amagezi agali mu Bayibuli bwe gaba nga ddala gakola, gasobola okunnyamba mu bulamu bwange? Gayinza gatya okunnyamba mu bizibu bye nnina kati?’ Lowooza ku kyokulabirako kino.\nOmukyala ayitibwa Delphine, * yalina omulimu omulungi era ng’ebintu bimugendera bulungi. Naye yafuna ebizibu eby’omuddiriŋŋanwa embeera n’eyonooneka. Yafiirwa muwala we, omwami we yamulekawo, era n’eby’enfuna ne bigootaanira ddala. Agamba nti: “Nnali sikyetegeera—muwala wange afudde, omwami andeseewo, sirina wa kubeera. Nnawulira nga mpeddemu amaanyi era nga sikyalina mugaso.”\nEmbeera Delphine gye yayitamu yamujjukiza ebigambo bino: “Tuwangaala emyaka 70, oba 80, omuntu bw’aba omugumu ennyo. Naye giba gijjudde ebizibu n’ennaku; giyita mangu ne tubulawo.”—Zabbuli 90:10.\nBayibuli yayamba nnyo Delphine mu biseera ebyo ebizibu. Ng’ebitundu ebisatu ebiddako bwe biraga, n’abalala bangi amagezi agali mu Bayibuli gabayambye nga bafunye ebizibu. Bakizudde nti Bayibuli teringa bitabo birala ebikaddiwa ne biggwa ku mulembe. Lwaki Bayibuli eri bw’etyo? Kubanga ebigirimu byava eri Katonda so si eri bantu.—1 Abassessalonika 2:13.\nOboolyawo naawe okirabye nti obulamu bumpi era bujjudde ebizibu. Bw’ofuna ebizibu, wa w’oyinza okuggya obuyambi, n’amagezi ageesigika?\nKa tulabe engeri ssatu Bayibuli gy’eyinza okukuyambamu. Esobola okukuyamba\nokwewala ebizibu bwe kiba kisoboka.\nokugumira embeera etajja kuvaawo.\nMu bitundu ebiddako, tujja kwogera ku nsonga ezo essatu.\n^ lup. 10 Bayibuli eraga nti Yakuwa lye linnya lya Katonda.—Zabbuli 83:18.\n^ lup. 24 Mu kitundu kino era ne mu bitundu ebisatu ebiddirira, amannya agamu gakyusiddwa.\nNa. 1 2018 | Bayibuli Ekyali ya Mugaso Leero?\nOMUNAALA GW'OMUKUUMI Na. 1 2018 | Bayibuli Ekyali ya Mugaso Leero?


Bukedde Online - UPDF etandise okubuuliriza ku bulumbaganyi bwa al- Shabab omwafiiridde abajaasi 12\nMao akunze abantu bonna okuwagira Obwakabaka bwa Buganda\nOguvunaanibwa aba Goodlyfe okulebula Jeff ...\nAMAGYE ga UPDF gataddewo akakiiko okubuuliriza ku bulumbaganyi bw’abatujju ba al Shabaab omwafiiridde abajaasi ba Uganda 12, abaasindikibwa mu Somalia mu ggye erikuuma emirembe erya AMISOM.\nAbatujju ba al Shabaab baakoze olulumba ssinziggu ku bajaasi b’ekibinja eky’omusanvu eky’eggye lya AMISOM be baateeze e Goryowein wakati w’e Bulumaler ne Beladamini mu kitundu ky’e Lower Shabelle ekyesudde kiromita140 mu Bugwanjuba bw’ekibuga Mogadishu.\nOmwogezi w’amagye ga UPDF, Brig. Richard Karemire yategeezezza nti abajaasi ba AMISOM baabadde balawuna e Goryoweine nga bali mu kibinja ky’abantu 100 ne bagwa mu batujju ba al Shabaab.\nObulumbaganyi buno bwabaddewo ku Ssande, abajaasi ba Uganda bwe baabadde balawuna ekitundu kya Brig. Karemire kye yagambye nti kirimu empulunguse z’abatujju ba al Shabaab abatera okuteega emmotoka ne batta n’okunyagulula abantu.\nYagambye nti Brig. Kayanja Muhanga gy’ali e Mogadishu okwekenneenya embeera.\nBrig. Karemire yategeezezza nti abajaasi ba Uganda 12 baafiriddewo ate abalala musanvu ne bafuna ebisago era baatwaliddwa mu ddwaaliro e Mogadishu gye bali ku kujjanjabibwa ng’enteekateeka bwe zikolebwa okubazza mu Uganda okwongera okujjanjabibwa.\nOmwogezi w’amagye ga AMISOM, Wilson Rono yategeezezza nti abajaasi abattiddwa baabadde mu kibinja kinene nga batambulira ku luseregende lw’emmotoka 24, nga baavudde mu kabuga k’e Shalanbod nga baagenze okubalumba nga banaatera okutuuka okumpi n’akabuga k’e Bulo Marer.\nAbatujju ba al Shabaab baafulumizzaawo ekiwandiiko nga beewaana nga bwe basse abajaasi ba AMISOM 39.\nEmirambo gyabwe baagikubye ebifaananyi ng’egimu bagiwalula mu nguudo.\nAbamu ku batuuze b’e Jeerow baategeezezza bannamawulire nti baalabye aba al Shabaab nga bawalula emirambo gy’abajaasi ebiri mu nguudo ng’eno bwe beewaana nti basse abalumbaganyi.\nRono yagambye nti abajaasi abattiddwa bali 18 wabula tekinnamanyika oba bonna ba UPDF kuba kwabaddeko aba Gavumenti ya Somalia.\nBrig. Karemire yategeezezza mu kiwandiiko kye yafulumizza nti abajaasi ba UPDF baasobodde okwerwanako era kye baakoze abatujju aba al Shabaab, bajja kulwawo nga bakitenda kuba baabakubye bubi.\nUganda erina abajaasi abasukka mu 6,000 e Somalia nga bano be bamu ku bajaasi 22,000 abali mu ggye lya AMISOM omuli amagye aga Uganda, Kenya, Burundi, ne Djibouti Aba al Shabaab bazze bakola ennumba ku bajaasi ba AMISOM era abasoba mu 2000 battiddwa.\nMinisita Rosemary Ssenninde atongozza okugaba emmere mu Nansana\nAbasawo beekebejjezza eyasattizza ab'e Kyotera lwa Coronavirus


Bukedde Online - Omubaka Nabilah ali mu mbeera mbi\nAba S.4 basinze kugwa Chemistry\nOli mupakasi bupakasi Hajati alangidde bba...\nEMBEERA y’omubaka Nabilah Naggayi Sempala ow’abakyala mu Kampala ekyali mbi era abasawo bategeezezza nga bwe bategeka okumuzzaayo mu byuma okumukebera n’okumukuba ebifaananyi bazuule obuzibu we buva.\nNabilah ku Lwokutaano akawungeezi mmotoka ye mwe yabadde ng’ayisa ebivvulu yatomereganye n’eza poliisi bbiri ezaabadde zimutangira okweyongerayo mu kibuga ng’ayisa ebivvulu, ye ne banne abeegattira mu mukago gwa A4C bwe baabadde bava mu lukung’aana lwe baakubye mu kisaawe e Wankulukuku.\nAkabenje kano kaaguddewo mu bitundu by’e Mengo ku luguudo lwa Namirembe mmotoka za poliisi bbiri ezaabadde zirondoola Nabilah ne Dr. Kiiza Besigye bwe zeekiise mu maaso ga mmotoka omwabadde omubaka Nabilah nga zigezaako okumutangira okuyingira mu kibuga olwo ne zitomera eya Nabilah.\nNabilah yakoonye ekifuba ku mmotoka oluvannyuma n’atalantuka n’akuba omutwe ku mmotoka mwe yabadde n’addusibwa mu ddwaaliro lya Kampala Internatioanl Hospital ng’ali mu mbeera mbi.\nOmusasi we yatuukidde mu ddwaaliro nga Nabilah tasobola kwogera wadde okutunula kyokka mugandawe ali ku gw’okumulabirira n’ategeeza nga okuva lwe baatandise okumukolako bw’atannaba kutereera wadde okuddamu okutunula. Abadde akyalumizibwa nnyo mu kifuba ne mu mutwe era nga tannaba kudda ngulu kubanga tayogera wadde alinga awulira era tatunula,” bwe yategeezezza.\nBo abasawo mu ddwaaliro lino baategeezezza nga bwe bakyalindako eddagala lye baawadde Nabilah likendeereko balyoke baddemu okumwekebejja.\nAtwala poliisi mu Kampala n’emiriraano, Felix Kaweesi yategeezezza Bukedde Ku Ssande nti mmotoka ya Nabilah mwe yabadde ye yatomedde eyaabwe ekyavuddeko akabenje kano.\nTetujja kuwolera ggwanga- Besigye\n'Kasumba nkwebaza okutegeera laavu'\n'Ondi munda eri... munda eri...'\nBannayuganda batidde obutaganyulwa mu mafuta agagenda okusimwa\nYisirayiri eri mu kattu


2 Bassekabaka 17 | Bayibuli ey'Oku Mukutu Gwaffe Ogwa Intaneeti | New World Translation\n2 Bassekabaka 17:1-41\nKoseya, kabaka wa Isirayiri (1-4)\nOkugwa kwa Isirayiri (5, 6)\nAbayisirayiri bawaŋŋangusibwa olw’okuva ku Katonda (7-23)\nAbagwira basenzebwa mu bibuga by’omu Samaliya (24-26)\nOkusinza kw’Abasamaliya (27-41)\n17 Mu mwaka ogw’ekkumi n’ebiri ogw’obufuzi bwa Akazi kabaka wa Yuda, Koseya+ mutabani wa Ela yafuuka kabaka wa Isirayiri mu Samaliya, era yafugira emyaka mwenda. 2 Yeeyongera okukola ebibi mu maaso ga Yakuwa, naye teyenkana bakabaka ba Isirayiri abaamusooka. 3 Kabaka Salumaneseri owa Bwasuli yalwanyisa Koseya,+ Koseya n’afuuka omuweereza we n’atandika okumuwa omusolo.+ 4 Kyokka, kabaka wa Bwasuli yamanya ku lukwe Koseya lwe yali akoze, kubanga yali atumye ababaka eri Kabaka So owa Misiri+ era yali takyawa kabaka wa Bwasuli musolo nga bwe yakolanga mu myaka egy’emabega. Awo kabaka wa Bwasuli n’amuteeka mu kkomera n’amusiba. 5 Awo kabaka wa Bwasuli n’alumba ensi yonna, era n’agenda e Samaliya n’akizingiza okumala emyaka esatu. 6 Mu mwaka ogw’omwenda ogw’obufuzi bwa Koseya, kabaka wa Bwasuli yawamba Samaliya.+ Awo n’atwala Abayisirayiri mu buwaŋŋanguse+ e Bwasuli n’abateeka e Kala n’e Kaboli okumpi n’Omugga Gozani,+ ne mu bibuga by’Abameedi.+ 7 Ekyo kyabaawo olw’okuba abantu ba Isirayiri baali boonoonye mu maaso ga Yakuwa Katonda waabwe eyabaggya mu nsi ya Misiri mu mukono gwa Falaawo kabaka wa Misiri.+ Baasinzanga* bakatonda abalala,+ 8 baagoberera obulombolombo bw’amawanga Yakuwa ge yali agobye mu maaso g’Abayisirayiri, era ne bagoberera n’obulombolombo bakabaka ba Isirayiri bwe baali bataddewo. 9 Abayisirayiri baali bakola ebintu ebitali birungi mu maaso ga Yakuwa Katonda waabwe. Baazimbanga ebifo ebigulumivu mu bibuga byabwe byonna,+ okuva ku munaala gw’omukuumi okutuuka ku kibuga ekiriko bbugwe.* 10 Baateeka empagi ezisinzibwa n’ebikondo ebisinzibwa+ ku busozi bwonna obuwanvu ne wansi w’emiti gyonna egirina ebikoola ebingi;+ 11 era baanyookerezanga omukka gwa ssaddaaka ku bifo byonna ebigulumivu, ng’amawanga Yakuwa ge yali agobye mu maaso gaabwe+ ne gagenda mu buwaŋŋanguse bwe gaakolanga. Baakolanga ebintu ebibi okunyiiza Yakuwa. 12 Beeyongera okusinza ebifaananyi ebyenyinyaza,*+ Yakuwa bye yabagamba nti: “Temubisinzanga!”+ 13 Yakuwa yalabulanga Isirayiri ne Yuda ng’ayitira mu bannabbi be bonna ne mu abo bonna abaategeezanga abantu okwolesebwa okwavanga gy’ali,+ ng’agamba nti: “Muleke amakubo gammwe amabi!+ Mukwate amateeka gange n’ebiragiro byange byonna ebiwandiikiddwa mu mateeka ge nnawa bajjajjammwe era ge nnabawa nga mpitira mu baweereza bange bannabbi.” 14 Naye tebaawuliriza, era baasigala bakakanyavu nga* bajjajjaabwe abataalaga kukkiriza mu Yakuwa Katonda waabwe.+ 15 Beeyongera okugaana amateeka ge n’endagaano ye+ gye yakola ne bajjajjaabwe, era tebaafaayo ku kulabula kwe yabawa.+ Beeyongera okusinza ebifaananyi ebitagasa+ nabo ne bafuuka abatagasa,+ nga bakoppa amawanga agaali gabeetoolodde Yakuwa ge yabagaana okukoppa.+ 16 Baaleka ebiragiro byonna ebya Yakuwa Katonda waabwe era baakola ebifaananyi bibiri eby’ennyana ez’ekyuma*+ n’ekikondo ekisinzibwa,*+ ne bavunnamira eggye lyonna ery’oku ggulu,+ era ne baweereza Bbaali.+ 17 Ate era baayokyanga* batabani baabwe ne bawala baabwe mu muliro,+ baakolanga eby’obulaguzi+ era baanoonyanga obubonero okulagulwa, era baakolanga* ebibi mu maaso ga Yakuwa okumunyiiza. 18 Yakuwa kyeyava asunguwalira ennyo Abayisirayiri, n’abaggya mu maaso ge.+ Teyalekawo n’omu okuggyako ekika kya Yuda kyokka. 19 N’ab’ekika kya Yuda tebaakwata biragiro bya Yakuwa Katonda waabwe;+ baatambulira mu bulombolombo Isirayiri bwe yali egoberera.+ 20 Yakuwa yeesamba bazzukulu ba Isirayiri bonna, n’abafeebya n’abawangayo mu mukono gw’abanyazi, okutuusa lwe yabagoba mu maaso ge. 21 Yakutula Isirayiri ku nnyumba ya Dawudi, ne bafuula Yerobowaamu mutabani wa Nebati, kabaka.+ Naye Yerobowaamu yaleetera Isirayiri okulekera awo okugoberera Yakuwa, era yabaleetera okukola ekibi eky’amaanyi. 22 Abantu ba Isirayiri baatambulira mu bibi byonna Yerobowaamu bye yali akoze.+ Tebaalekayo kubikola, 23 okutuusa Yakuwa lwe yaggya Isirayiri mu maaso ge, nga bwe yayogera ng’ayitira mu baweereza be bonna bannabbi.+ Abayisirayiri baggibwa mu nsi yaabwe ne batwalibwa mu Bwasuli+ gye bali n’okutuusa leero. 24 Awo kabaka wa Bwasuli n’aggya abantu e Babulooni, n’e Kuusi, n’e Ava, n’e Kamasi, n’e Sefavayimu,+ n’abateeka mu bibuga bya Samaliya Abayisirayiri mwe baali babeera; beddiza Samaliya ne babeera mu bibuga byayo. 25 Abantu abo bwe baali baakatandika okubeera mu bibuga ebyo, tebaatya* Yakuwa. Yakuwa kyeyava asindika empologoma+ ne zitta abamu ku bo. 26 Awo kabaka wa Bwasuli n’ategeezebwa nti: “Abantu be watwala mu buwaŋŋanguse n’obateeka mu bibuga bya Samaliya tebamanyi ngeri ya kusinzaamu Katonda wa mu nsi eyo. N’olwekyo abasindikira empologoma ne zibatta kubanga tewali n’omu ku bo amanyi ngeri ya kusinzaamu Katonda w’omu nsi eyo.” 27 Awo kabaka wa Bwasuli n’alagira nti: “Muzzeeyo omu ku bakabona be mwawaŋŋangusa abeere eyo abayigirize engeri y’okusinzaamu Katonda w’omu nsi eyo.” 28 Awo omu ku bakabona abaali bawaŋŋangusiddwa okuva mu Samaliya n’addayo e Beseri,+ n’atandika okuyigiriza abantu engeri gye baali basaanidde okusinzaamu* Yakuwa.+ 29 Naye abantu aba buli ggwanga beekolera bakatonda baabwe* ne babateeka mu masinzizo ag’oku bifo ebigulumivu Abasamaliya ge baali bazimbye; buli ggwanga lyakola bwe lityo mu bibuga gye lyabeeranga. 30 Abantu abaava e Babulooni baakola Sukkosu-benosi, abaava e Kuusi baakola Nerugali, abaava e Kamasi+ baakola Asima, 31 Abantu abaava mu Avva baakola Nibukazi ne Talutaki. Abasefavayimu baayokyanga abaana baabwe mu muliro okubawaayo eri Adulammereki ne Anammereki, bakatonda b’e Sefavayimu.+ 32 Wadde baali batya Yakuwa, beerondera mu bantu bakabona ab’okuweereza ku bifo ebigulumivu, era abo be baabakulemberanga mu kusinza okwabanga mu nnyumba ez’okusinzizaamu ku bifo ebigulumivu.+ 33 Bwe batyo baatyanga Yakuwa, naye baasinzanga bakatonda baabwe nga bagoberera okusinza* okw’omu mawanga gye baali baggiddwa.+ 34 N’okutuusa leero bakyasinza nga bwe baasinzanga edda. Tewali n’omu asinza* Yakuwa wadde akwata Amateeka n’ebiragiro Yakuwa bye yawa abaana ba Yakobo, gwe yatuuma Isirayiri;+ 35 Yakuwa bwe yakola nabo endagaano,+ yabalagira nti: “Temusinzanga bakatonda balala, era temubavunnamiranga wadde okubaweereza, wadde okuwaayo ssaddaaka gye bali.+ 36 Naye Yakuwa eyabaggya mu nsi ya Misiri n’amaanyi amangi, n’omukono ogugoloddwa,+ gwe muba mutya,+ era gwe muba muvunnamira, era gwe muba muwa ssaddaaka. 37 Amateeka n’ebiragiro ne bye yasalawo bye yabawandiikira,+ mubikwatenga n’obwegendereza; era temusinzanga bakatonda balala. 38 Endagaano gye nkoze nammwe temugyerabiranga,+ era temusinzanga bakatonda balala. 39 Naye Yakuwa Katonda wammwe gwe muba mutya, kubanga y’ajja okubanunula mu mukono gw’abalabe bammwe bonna.” 40 Naye tebaawuliriza, wabula beeyongera okusinza nga bwe baasinzanga edda.*+ 41 Abantu b’amawanga ago baatyanga Yakuwa,+ naye era baasinzanga n’ebifaananyi byabwe ebyole. N’okutuusa leero, abaana baabwe ne bazzukulu baabwe bakyakola nga bajjajjaabwe bwe baakolanga.\n^ Obut., “Baatyanga.”\n^ Kwe kugamba, mu buli kifo, ka kibe nga kirimu abantu batono oba bangi.\n^ Obut., “baakakanyaza ensingo yaabwe ng’ensingo ya.”\n^ Oba, “ez’ekyuma ekisaanuuse.”\n^ Obut., “beetunda okukola.”\n^ Oba, “tebaasinza.”\n^ Obut., “okutyamu.”\n^ Oba, “katonda waabwe.”\n^ Oba, “obulombolombo bw’eddiini.”\n^ Obut., “atya.”\n^ Oba, “okugoberera obulombolombo bw’eddiini yaabwe.”


Bukedde Online - Akwana abawala n’amala n'ababba poliisi emukutte\nAkwana abawala n’amala n'ababba poliisi emukutte\nEby'omubaka Kato Lubwama okulwanira ku ttivi...\nEtteeka ku kisengulabantu ligguse\nPOLIISI ekutte omusajja agenda mu bifo ebisanyukirwamu n’akwana abawala oluvannyuma n’ababbako ebintu byabwe naddala ensawo.\nSseremba eyakwatiddwa n'aggalirwa\nSseremba Wasswa oluusi yeeyita Nsubuga, mutuuze w’e Najjanankumbi yakwatiddwa poliisi oluvannyuma lw’omuwala gwe yabbako ensawo okugenda ku poliisi e Lubowa naggulawo omusango nga bwe yabbiddwa abaserikale ne batandika okumunoonya.\nOmwogezi wa poliisi mu Kampala n’emiriraano, Luke Owoyesigyire yagambye nti, okukwata Sseremba kyaddiridde okulondoola essimu gye yabba ku muwala gwe yasanga mu Club Ambiance e Bukesa ne bagizuula ng’eraga nti eri Najjanakumbi abaserikale abanoonyereza ku buzzi bw’emisango ne bagenda yo ne bamukwata.\n“Wabaddewo omusajja abadde akwana abawala baasanga mu bifo ebisanyukirwamu n’ababbako ensawo zaabwe ez’omu ngalo n’abula oluvannyuma lw’okubalimba nga bw’agenda okubatwalako wabula n’abaddukako” Owoyesigyire bwe yategeezezza.\nYagambye nti omuwala eyakwasizza Sseremba yabuulidde abaserikale ku poliisi e Lubowa nga bwe yamusanga mu Club Ambiance nga December 21, 2018 n’amukolako omukwano, bwe baali bafuluma yamutegeeza nga bw’agenda okumuvuga mu mmotoka era n’amusaba amukwatire ku nsawo ye n’amutwala e Najjanankumbi.\nYamuleka mu paakingi ng’amulimbye nti agenze kunona bisumuluzo bwe yagenda n’ensawo eyalimu essimu ne wallet eyalimu emitwalo 15 n’ebintu ebirala teyadda.\nYategeezezza nti okusobola okumukwata omuwala yafunye munne ne basobola okulondoola essimu era abaserikale ne bagendayo ne bamukwatira mu muzigo mwabadde asula ogusangibwa mu Namuli Zooni.\nYagambye nti abaserikale baasazeewo okwaaza omuzigo gwa Sseremba ne basangayo ensawo z’abakazi nnya, essimu z’omu ngalo musanvu, layini z’essimu 67, olupapula okwabadde nnamba z’essimu 17, densite z’abakazi ttaano ne kkaadi ya ATM, Ttivvi emu n’engoye z’abakazi era poliisi yamutadde ku nninga ayogere engeri gye yabifunamu.\nDensite ezazuuliddwa ziri mu mannya g’abakazi okuli; Rebecca Nakyoni, Shakira Namugerwa, Shirah Babirye ne Erina Nakintu.\nYagambye nti poliisi yaakafuna abawala basatu abaakavaayo ne balumiriza Sseremba nga bwe yababbako ensawo zaabwe.\nSseremba akuumirwa ku poliisi e Lubowa oluvannyuma lw’okuggulwako omusango gw’obubbi oguli ku fayiro nnamba CRB 209/2018 ng’okunoonyereza bwe kugenda mu maaso.


Yesu Asinga Badayimooni Amaanyi—Abaana Bye Basobola Okuyiga\nOJJUKIRA ensonga lwaki omu ku bamalayika ba Katonda yafuuka Sitaani Omulyolyomi?— Yali ayagala okusinzibwa era ekyo kye kyamuleetera okujeemera Katonda. Waliwo bamalayika abalala abaafuuka abagoberezi ba Sitaani?— Yee, weebali. Bayibuli ebayita ‘bamalayika ba Sitaani,’ oba badayimooni.—Okubikkulirwa 12:9.\nDdala bamalayika bano ababi, oba badayimooni, bakkiririza mu Katonda?— Bayibuli egamba nti, ‘Badayimooni bakkiriza nti Katonda waali.’ (Yakobo 2:19) Naye mu kiseera kino bali mu kutya okw’amaanyi. Kiri bwe kityo kubanga bakimanyi nti Katonda ajja kubabonereza olw’ebintu ebibi bye baakola. Biki bye baakola?—\nBayibuli egamba nti bamalayika abo baaleka ebifo byabwe mu ggulu ne bajja mu nsi babeere ng’abantu. Kino baakikola kubanga baali baagala okwegatta n’abakazi abalabika obulungi ku nsi. (Olubereberye 6:1, 2; Yuda 6) Kiki ky’omanyi ku kwegatta?—\nOkwegatta kubaawo omusajja n’omukazi bwe beebaka awamu mu ngeri ey’enjawulo. Oluvannyuma, omwana atandika okukulira mu lubuto lwa maama we. Naye kiba kikyamu bamalayika okwegatta. Katonda ayagala omusajja n’omukazi abafumbo bokka be baba beegatta. Mu ngeri eyo omwana bw’azaalibwa, omwami n’omukyala baba basobola okumulabirira.\nKiki bamalayika bano kye baakola ekyali ekibi ennyo?\nBamalayika bwe beeyambaza emibiri gy’abantu ne beegatta n’abakazi ku nsi, abaana be baazaala baakula ne bafuuka bawagguufu. Baali bakambwe nnyo era baayisanga bubi nnyo bantu. N’olwekyo Katonda yaleeta amataba ag’amaanyi ne gazikiriza abantu abo abawagguufu n’abantu bonna ababi. Naye yali alagidde Nuuwa okuzimba eryato okusobola okuwonyaawo abantu abatonotono abaali bakola ebirungi. Omuyigiriza omukulu yagamba nti kikulu nnyo okujjukira ebyaliwo ku Mataba.—Olubereberye 6:3, 4, 13, 14; Lukka 17:26, 27.\nAmataba bwe gajja, omanyi ekyatuuka ku bamalayika ababi?— Baalekera awo okukozesa emibiri gye baali beeyambazizza, era ne baddayo mu ggulu. Naye baali tebakyasobola kubeera bamalayika ba Katonda, n’olwekyo, baafuuka bamalayika ba Sitaani, oba badayimooni. Naye kiki ekyatuuka ku baana baabwe abawagguufu?— Baafiira mu Mataba. Era n’abantu abalala abaali batagondera Katonda baafa.\nLwaki leero ensi erimu ebizibu bingi nnyo n’okusinga bwe kyali kibadde?\nOkuva mu kiseera ky’Amataba, Katonda taddangamu kukkiriza badayimooni kweyambaza mibiri gy’abantu. Naye wadde nga tetusobola kulaba badayimooni, weebali era bakyagezaako okuleetera abantu okukola ebintu ebibi ennyo. Baleese ebizibu bingi nnyo n’okusinga bwe kyali kibadde. Kiri bwe kityo kubanga baagobebwa mu ggulu ne basuulibwa wano ku nsi.\nOmanyi ensonga lwaki tetusobola kulaba badayimooni?— Kubanga bo bantu ba mwoyo. Naye tuli bakakafu nti weebali. Bayibuli egamba nti Sitaani ‘abuzaabuza abantu mu nsi yonna,’ era ne badayimooni be bamuyambako.—Okubikkulirwa 12:9, 12.\nOmulyolyomi ne badayimooni be naffe basobola okutubuzaabuza oba okutulimbalimba?— Kituufu, basobola singa tetwegendereza. Naye tetulina kutya. Omuyigiriza Omukulu yagamba nti: ‘Omulyolyomi tanninaako buyinza.’ Singa tunywerera ku Katonda, ajja kutukuuma Omulyolyomi ne badayimooni baleme kutubuzaabuza.—Yokaana 14:30.\nKikulu okumanya ebintu ebibi badayimooni bye bajja okugezaako okutuleetera okukola. Ggwe olowooza otya? Bintu ki ebibi badayimooni bye baakola nga bazze ku nsi?— Ng’Amataba tegannaba kujja, beegatta n’abakazi, ekintu bamalayika kye baali batalina kukola. Leero, badayimooni kibasanyusa nnyo abantu bwe batagondera mateeka ga Katonda agakwata ku by’okwegatta. Ka nkubuuze, Baani bokka abasaanidde okwegatta?— Oli mutuufu, bafumbo bokka.\nLeero abalenzi n’abawala abamu abakyali abato beegatta, naye ekyo kikyamu. Bayibuli eraga nti Katonda ye yakola ebitundu eby’ekyama eby’omusajja n’omukazi. Yakuwa yatonda ebitundu ebyo eby’omubiri olw’ekigendererwa eky’enjawulo era ng’abafumbo bokka be basaanidde okubikozesa mu kwegatta. Kisanyusa nnyo badayimooni abantu bwe bakola ebintu Yakuwa by’atakkiriza. Ng’ekyokulabirako, kisanyusa nnyo badayimooni omulenzi n’omuwala, buli omu bw’azannyisa ebitundu bya munne eby’ekyama. Tetwagala kusanyusa badayimooni, si bwe kiri?—\nWaliwo ekintu ekirala badayimooni kye baagala naye nga Yakuwa akikyawa. Okimanyi?— Ebikolwa eby’obukambwe. (Zabbuli 11:5) Ebikolwa eby’obukambwe bizingiramu okulwana n’okulumya abalala. Kijjukire nti, n’abantu abawagguufu, abaali abaana ba badayimooni, ekyo kye baakolanga.\nBadayimooni era baagala okutiisatiisa abantu. Oluusi beefuula abantu abaafa. Bayinza n’okugeegeenya amaloboozi g’abantu abaafa. Mu ngeri eno, badayimooni baleetera abantu bangi okukkiriza nti abafu balamu era nti basobola okwogera n’abantu abalamu. Yee, badayimooni baleetera abantu bangi okukkiririza mu mizimu.\nN’olwekyo tulina okwegendereza ennyo Sitaani ne badayimooni be baleme okutubuzaabuza. Bayibuli egamba nti: ‘Sitaani ageezaako okwefuula malayika omulungi, era n’abaweereza be bakola kye kimu.’ (2 Abakkolinso 11:14, 15) Naye ekituufu kiri nti, badayimooni babi nnyo. Ka tulabe engeri gye bayinza okutuleetera okubeera nga bo.\nAbantu bayigira wa ebikwata ku bikolwa eby’obukambwe, okwegatta okutasaana, n’ebyo ebikwata ku badayimooni n’emizimu?— Tebabiyigira ku programu za ttivi ezimu ne firimu, oba nga bagenze mu bibanda gye balagira firimu oba ku mikwano emibi ku ssomero? Okukola ebintu ebyo kituleetera kuba mikwano gya Katonda oba mikwano gy’Omulyolyomi ne badayimooni be? Olowooza otya?—\nKiki ekiyinza okubaawo singa tulaba ebikolwa eby’obukambwe?\nOlowooza ani ayagala tuwulirize era tulabe ebintu ebibi?— Yee, Sitaani ne badayimooni be. Kati olwo, ggwe nange kiki kye tulina okukola?— Tulina okusoma, okuwuliriza, n’okulaba ebintu ebirungi era ebisobola okutuyamba okuweereza Yakuwa. Omanyiiyo ebimu ku bintu ebirungi bye tusobola okukola?—\nKintu ki ekirungi kye tusobola okukola?\nBwe tukola ebintu ebirungi, kiba tekitwetaagisa kutya badayimooni. Yesu abasinga amaanyi, era bamutya. Lumu badayimooni baayogerera waggulu nga bagamba Yesu nti: “Wajja kutuzikiriza?” (Makko 1:24) Tetuube basanyufu nnyo ng’ekiseera kituuse Yesu okuzikiriza Sitaani ne badayimooni be?— Naye ng’ekiseera ekyo tekinnatuuka, bwe tunaaba n’enkolagana ennungi ne Yesu era ne Kitaawe ow’omu ggulu, Yesu ajja kutukuuma badayimooni baleme okutuleetera okukola ebintu ebibi.\nKa tusome ku ebyo bye tulina okukola, mu 1 Peetero 5:8, 9 ne Yakobo 4:7, 8.


Ebitabo by’Abajulirwa ba Yakuwa Biwandiikibwa Bitya era Bivvuunulwa Bitya?\nEkitongole Ekiwandiisi, Amerika\nOkusobola okubuulira ‘buli ggwanga n’ekika n’olulimi n’abantu amawulire amalungi,’ tukuba ebitabo mu nnimi ezisukka mu 750. (Okubikkulirwa 14:6) Kino tusobodde tutya okukikola? Tulina abawandiisi n’abavvuunuzi, era bonna Bajulirwa ba Yakuwa.\nBisooka kuwandiikibwa mu Lungereza. Akakiiko Akafuzi kalabirira ebikolebwa Ekitongole Ekikola ogw’Okuwandiika ekiri ku kitebe kyaffe ekikulu. Ekitongole kino kikwanaganya emirimu gy’abawandiisi abali ku kitebe kyaffe ekikulu n’egy’abo abali ku matabi gaffe amalala. Okuba nti abawandiisi baffe bali mu nsi za njawulo, kitusobozesa okuwandiika ku nsonga ezisikiriza abantu mu mawanga gonna.\nEbiba biwandiikiddwa biweerezebwa abavvuunuzi. Ebiba biwandiikiddwa bwe bimala okwekenneenyezebwa n’okukakasibwa nti biteredde bulungi, biweerezebwa eri abavvuunuzi mu nsi ez’enjawulo okuyitira ku Intaneeti. Bwe bamala okubivvuunula, babyetegereza okulaba obanga bivvuunuddwa bulungi. Bafuba okukozesa ‘ebigambo ebituufu era eby’amazima’ ebiggirayo ddala amakulu agali mu Lungereza.—Omubuulizi 12:10, NW.\nKompyuta zanguya omulimu. Kompyuta ku bwayo tesobola kuwandiika oba kuvvuunula, kyokka enkuluze n’ebintu ebirala ebiba ku kompyuta bisobola okuyamba abawandiisi n’abavvuunuzi okukola omulimu gwabwe mu bwangu. Abajulirwa ba Yakuwa baayiya programu ya kompyuta eyitibwa Multilanguage Electronic Publishing System (MEPS) ebasobozesa okuwandiika ennimi ez’enjawulo, ate oluvannyuma ebyo ebiba biwandiikiddwa ne biteekebwa wamu n’ebifaananyi ebigenderako bisobole okukubibwa mu kyapa.\nLwaki tufuba okuvvuunula mu nnimi ennyingi bwe zityo, nga kw’otadde n’ezo ezoogerwa abantu abatono? Olw’okuba Yakuwa “ayagala abantu aba buli ngeri okulokolebwa era bategeerere ddala amazima.”—1 Timoseewo 2:3, 4.\nEbitabo byaffe biwandiikibwa bitya?\nLwaki tuvvuunula ebitabo byaffe mu nnimi nnyingi?


Bukedde Online - Amerika egaanyi okutendeka aba poliisi n'amagye ga Uganda lwa kutulugunya bantu\nAmerika ewadde Uganda obuwumbi 317 okuyamba abanoonyi b'obubudamu\nKyategeezeddwa nti abakwatibwako abaaganiddwa okwetaba mu kutendekebwa balina akakwate n’obuvuyo obwali mu Arua mu August 2018. Kyokka abamu ku bo baagambye nti baali bakolera ku biragiro bya bakama baabwe n’olwekyo Amerika teyabadde na bwenkanya okubassaako ekibonerezo ekyo.\nAMERIKA etadde ku lukalala amannya g’abakulira ebyokwerinda mu ggwanga abawerako n’ebagaana okugendayo n’okwetaba mu kutendekebwa kwonna mu nsi eyo olw’okwenyigira mu by’okutulugunya abantu mu bwegungo obwakulembera n’okugoberera eby’okulonda kw’omubaka w’ekibuga Arua Kasiano Wadri mu August 2018.\nEnsonda zaategeezezza nti omukungu avunaanyizibwa ku by’amateeka ku kitebe kya Amerika e Nairobi, Betsy Bartko yawandiikidde ab’ebyokwerinda abatali bamu abakwatibwako ng’abagamba nga bwe batagenda kukirizibwa kugenda mu US, kwetaba mu kutendekebwa kwonna mu ttendekero lya National Academy erisangibwa mu kibuga Quantico e Vurginia.Abebyokwerinda mukaaga mu poliisi n’amagye be bakwaibwako.\nAbakulembeze ab’emitendera egitali gimu okuli aba gavumenti eya wakati, ab’amasaza, ab'abafuzi b’ensikirano, gavumenti z’ebitundu n’abalala batendekerwa ku ttendekero lino erya FBI National Academy kyokka nga bayitibwa buyitibwe.\nNga On October 4, 2018, Bartko yawandikidde ab’ebyokwerinda mu Uganda abakwatibwako nti eby’okugenda mu Amerika okutendekebwa babyenenye. Era n’agamba nti akwatibwako alina kye yeebuuza amutuukirire amunnyonnyole.\nAbamu baagambye nti tebeetaba mu kukuba abantu mu Arua kyokka ate nti abamu ku baabirimu tebaafiriddwaako, omwogezi w’ekitebe kya Amerika, Phil Dimon yagambye nti Amerika tetendeka babyakwerinda beetaba mu kutyoboola ddembe lya buntu.\n“Abeetaba mu kutulugunya abantu bajja kukiraba’’ bwe yagambye. Bobi Wine ne banne 33 baakwatibwa ne basimbibwa mu kkooti nga balumirizibwa okwenyigira mu kukola effujjo mu Arua okwali n’okukuba emmotoka ya Pulezidenti Museveni amayinja.\nAbalala abaakwatibwa kuliko; omubaka w’ekibuga Mityana; Francis Zaake, owa Jinja East, Paul Mwiru ne Kassiano Wadri (Arua) n’abalala.\nDdereeva wa Bobi Wine , Yasin Kawuma, yakubwa amasasi n’afa era gavumenti yawaayo amabugo ga bukade 20 eri famire ye. Ababaka ne bannaabwe bali mu kkooti Gulu gye bawerennembera n’emisango gino.\nMu 2014, Amerika yagaana omugenzi Felix Kaweesi okugenda okwetaba mu kutendekebwa mu ggwanga eryo oluvannyuma lwa Uganda okuyisa etteeka erigaana ebisiyaga.\nNkole ntya okuweza ag'emugga?


Bukedde Online - Abeebikonde bayomba\nEmisinde gya Kabaka gyavuddemu obukadde 316...\nGimugu ne Nyakana\nEKIBIINA ekitwala ebikonde mu ggwanga ekya Uganda Boxing Federation (UBF) kizzeemu okwerumaaluma ekivuddeko okwekutulamu ebiwayi bibiri. Entabwe evudde ku bamu ku bakungu okukalira mu pulezidenti waakyo Kenneth Gimugu nga bamulumiriza okutwalira ekibiina mu nkwawa ze ne yezza obuyinza bw’ekibiina bwonna.\nOmuyima wa UBF, Godfrey Nyakana ne Ssaabawandiisi waakyo Simon Barigo n’abatendesi ba kiraabu ez’enjawulo gye buvuddeko beevumbye akafubo ku Centenary Park mu Kampala okutema empenda okumalawo emigozoobano egiri mu bakulembeze nga bagamba nti baagala kutwala muzannyo gwa bikonde mu maaso.\nEbiwayi ebiriwo biri bibiri okuli ekya ssaabawandiisi ne pulezidenti Gimugu. Bano baludde nga bagugulana nga Barigo awakanya engeri Gimugu gy’addukanyaamu emirimu okuli okwezza akawunti y'ekibiina ng’ate waliwo omuwanika, okusalawo nga tabuuzizza bakungu banne, okwesamba enkiiko z'ekibiina n’ebirala.\nBarigo ky’agamba: UBF si kitongole kya bwannannyini era tusaba pulezidenti akomye okweyingiza mu mirimu gyaffe olw'ensonga nti twalondebwa mu bifo bino nga tugwanidde. Mbeera ntya ssaabawandiisi nga sirina na lukusa okutunula mu biwandiiko bya kibiina! Emirundi mingi asalawo nga tamaze na kutwebuuzaako.\nOlonda otya ttiimu y'eggwanga nga totwebuuzizzaako nga ffe tutegeka empaka ezibasunsula mwe tulabira asobola n'atasobola! Gye buvuddeko Gimugu yaggya omuggunzi w'ehhuumi Muzamir Kakande ku ttiimu eyalina okugenda mu kusunsulamu aba Olympics e Cameroon.\nNze najja kukolera bikonde - Gimugu Bukedde bwe yatuukiridde pulezidenti wa UBF, yagambye nti, "Nze sirina ssente yonna gye nfuna mu UBF era n’abagamba nti sirina kye nkoze balina bigendererwa byabwe. Nze nalondebwa kuzza bikonde ku mutindo era ke kalembereza ke tufunyeewo ensangi zino ke saasangawo.\nEmirundi mingi nteekamu ssente ezange era mu mbeera eno nafaalasira Kennedy Katende eyali azannyira Sweden ne mmukkirizisa okukomawo azannyire Uganda era kati yayiseemu okugenda mu Olympics.\nNakomyawo Ronald Serugo ku ttiimu ya Bombers, abaayiseemu okwesogga Olympics, gye twali twakoma okukiika mu 2008. Ekiruubirirwa kyange kwe kutereeza mbeera ya muzannyi wa bikonde sso si biruubirirwa bya bannange.\nTulina obuzibu mu bikonde - Nyakana Kituufu tulina obuzibu mu bikonde naddala mu ngeri abakulembeze aba waggulu gye bakolamu emirimu gyabwe. Emirundi mingi wabaddewo okusalawo okubi nga bwe kyabadde mu kulonda abaagenda mu z’okusunsulamu aba Olympics e Cameroon.\nTugenda kukola ekisobooka okuluhhamya ensonga zino kuba tetwagala kudda mu migozoobano gye twalimu mu 2009." Gye buvuddeko, ekibiina ky’ebikonde kyali kifuhhamyemu, emivuyo ekyaviirako ne Uganda okusubwa empaka okwali Olympics wa 2012 ne All Africa Games wa 2009. Gimugu yalya obwapulezidenti bwa UBF mu 2013 oluvannyuma lw'okumegga Issa Kikungwe bwe babbinkana. Ekisanja kya Gimugu eky’emyaka ena kiggwaako mu 2017.\nAbeebikonde bakungubagidde Kikungwe


Bukedde Online - Pulezidenti Museveni akolokose abakulira ekibuga Masaka\nPulezidenti Museveni nga bamulambuza akatale k’omu Nyendo.\nPULEZIDENTI Yoweri Kaguta Museveni azzeemu okwegaana nga bw’atamanyi bakulembeze abaalondebwa mu kibuga Masaka n’ategeeza nti ssinga yali abamanyi ebizibu bya Masaka okuli enguudo embi n’ebirala ssinga baabimugamba dda naye byonna abitegeera azze ku mikolo mirala e Masaka. Okwogera bino yabadde aggulawo akatale ka Nnyendo Market ku Lwokutaano akaazimbiddwa Gavumenti okuva mu nsimbi ze yeewola okuva mu Bbanka y’ensi yonna.\nKaamazeewo obuwumbi 11 nga kaakukoleramu abasuubuzi abasukka mu 2,000. Omubaka Mpuuga yasiimye Gavumenti okuzimba akatale kano n’ategeeza nti kajja kuyamba abantu bangi kyokka n’aloopera Pulezidenti Museveni nga bwe waliwo abaatunda ekitundu ku ttaka ly’akatale kano n’asuubiza okukulembera olutalo lw’okulinunula mu bwangu.\nYayongeddeko nti ekizibu ekiremesezza Masaka okukula kwe kuggalawo kw’ebibiina by’obwegassi n’amakolera okuli n’ekyuma ekyali kikola sooda e Bya LUKE KAGIRI BANNADDIINI, bannabyabufuzi, abasuubuzi n’abakungu mu Bwakabaka bwa Buganda bakungubagidde omugagga Enock Kato ‘Zigoti’.\nOmulambo gwatuukidde mu kitiibwa e Mityana ng’abantu bakwatiridde ku nguudo okumukubako eriiso evvannyuma. Baasoose kugwetoolooza kibuga Mityana, Kato mw’abadde alina bizinensi ez’enjawulo ng’abakozi be bangi baalindidde ku bizinensi za mukama waabwe.\nOmulabirizi wa Mityana, Dr. Samuel Kazimba Mugalu yagambye nti Kato abadde musajja mwesimbu nga by’asuubiza abituukiriza olw’enkola ye ey’okusasulirawo ensimbi mu buliwo buli lw’aba yeetabye ku mikolo egy’okusonda ssente.\nMinisita omubeezi owa Gavumenti ez’ebitundu e Mmengo, Joseph Kawuki yagambye nti ng’oggyeeko ebifo Kato by’aweerezzaamu okuli ekya Minisita wa Kabaka n’omukiise mu Lukiiko lwa Buganda, abadde ayagala nnyo Kabaka ng’ajjumbira n’emirimu gy’Obwakabaka Kyabakuza n’asaba Gavumenti okuddamu okubizuukusa abantu bafune emirimu.\nPulezidenti yasuubizza okukola ku bizibu byabwe babazimbire n’akatale akalala mu Masaka wamu n’okukola enguudo kyokka n’abategeeza nti ebintu bya Gavumenti bitambulira mu mitendera. Museveni yalambudde akatale n’abasuubuzi abaatandise okukolera mu katale kano n’abakubiriza okukola ennyo okwekulaakulanya n’okwegobako obwavu.\nYatuuse ku mukolo ku ssaawa 11:00 ez’akawungeezi n’ayanirizibwa Minisita Tom Butime, Haruna Kasolo, Meeya Kayemba Afaayo, Omubaka Matthias Mpuuga, Ssentebe Jude Mbabaali, Muyanja Mbabaali, Mary Babirye Kabanda n’ababala. n’abalala bangi.\nYe ssentebe wa Nnyendo, Ssenyange Micheal Mulindwa yennyamidde olw’abantu ababba ettaka ly’akatale n’ategeeza nti bakola kyonna ekisoboka okuwaliriza abakulira ekibuga Masaka okuddiza abaagula ettaka lino ssente zaabwe bagende mu maaso n’okulikulaakulanya.\nMpulira nange enthonyi zinkutte\nNkozese ddakiika mmeka?\nBaze atya okunjatulira\nSsenga kino kituufu?


Bukedde Online - Ensonga lwaki Sebaggala bamulwisizza ennaku 8 okumuziika\nBy Kizito Musoke Joseph Mutebi\nALHAJJ Nasser Ntege Sebaggala (Seya) afudde alese ekiragiro ekirambulula engeri gy’alina okuziikibwamu. “Tuli Basiraamu era bakadde bange n’abantu baffe bonna bwe bafa tubaziikirawo. Nze nziikibwanga wayiseewo ennaku ssatu”, Seya bwe yalese alaamye.\nSebaggala ng’ayogera eri abawagizi be ku kabaga k’okumaliriza emisomo akaamutegekerwa ku Pope Paul e Lubaga mu 2003.\nKino yakinyweza ne mu mboozi eyakafubo ne Bukedde bwe yali tannatwalibwa mu ddwaaliro lya IHK e Namuwongo gye yafiiridde ku Lwomukaaga. Amaze mu ddwaaliro ennaku 16. Abadde yalwala ekyenda.\nNg'ayogera ne Bukedde mu maka ge e Munyonyo yategeeza nti akimanyi Obusiraamu bulagira okuziikirawo kubanga Obusiraamu buyigiriza nti omuntu afudde aba takyagasa okumulwisa kuba kwonoona okugeza ku kusasaanya ssente mu lumbe.\n"Nnayogera ne bamaseeka abakugu mu nsi yonna ne bantegeeza nti eky'okuziikirawo kyajja butayonoona bintu. Ku nze omusajja omugagga alina abaana e Bulaaya n'emikwano okwetooloola ensi yonna tewali nsonga lwaki babeera banziikirawo.\nTekijja kwetaagisa kusonda kuliisa bantu mu lumbe." bwe yategeeza Bukedde. N'agattako: nnaweerera abaana ate nange nkoze ssente. Olaba kati nnina ssente naye abaana bampeereza doola ne ndya. Nze simanyi nnaku ya bukadde."\nBaganda b'omugenzi Nasser Ntege Sebaggala, Latif Ssebaggala (ku kkono) ne Farouk Ntege nga bali ku IHK.\nAfiiridde ku myaka 72\nBwe yabadde yaakafa aba ffamire abaakulembeddwa omubaka Latif Ssebaggala Sengendo baasoose kuteesa kumuziika ggulo ku Ssande, kyokka oluvannyuma lw'okumanya ekiragiro Seya kye yalese ne bakyusa.\nMu kwagala obutapapa kumuziika, yalowooza nti abaana be 13 ababeera ebweru bajja kusobola okujja okubaawo okuziika. Ffamire ye yasazeewo okuziika kubeerewo ku Ssande ejja nga October 4, balabe oba kinaasoboka abaana okujja wakati mu buzibu bw'ennyonyi obutatambula olwa corona. Ekisaawe ky'e Ntebe kiggulwawo October 1, 2020.\nFamire erowooza nti ssinga abaana banajja, basobola okukolerwa enteekateeka ne bakeberwa corona ne bagenda bakuba eriiso evvannyuma ku kitaabwe nga tebasoose mu kalantiini.\nSebaggala yatwalibwa mu International Hospital Kampala(IHK) e Namuwongo, ennaku 16 eziyise. Ekyenda kyesiba ng'alaba ttivvi n'okuwuliriza leediyo mu maka ge e Munyonyo.\nAbantu ab'enjawulo nga bakuhhaanidde ku ddwaaliro lya IHK oluvannyuma lw'okutegeera nti Sebaggala afudde.\nAbasawo baamwanguyira ne bamukebera ne bazuula ng'ekyenda ekitono kyesibye ne kiremererwa okutambuza emmere ate ne kiyingira mu kyenda ekinene. Okumutaasa baalina okumulongoosa ate ne bamuddamu ogwookubiri okukitereeza.\nOkumulongoosa ogwookubiri kwamukosa. Babadde bakyamujjanjaba ate n'afuna okukaluubirizibwa ku mutima. Gwesiba omusaayi ne gulemererwa okutambula .\nMuganda we, Farouk Ntege yategeezezza nti ekyenda kyali kitereezeddwa bulungi, yafudde mutima. Yagambye nti abadde mulwadde wa puleesa ne ssukaali.\nOmulambo gukuumirwa mu A-Plus gye gunaggyibwa ku Lwokutaano. Olumbe lukumiddwa Kisaasi ewa kitaawe Hajji Shaban Ssebaggala.\nOBUSIRAAMU BUGAMBA KI KU KUZIIKA?\nSheikh Muhamood Kibaate amyuka Supreme Mufti, yagambye nti Sebaggala kiyinzika okuba nga yeebuuza ku by'obutamuziikirawo kyokka kisinziira ne ku bamaseeka be yeebuzaako kuba waliwo n'abeeyita bye batali.\nSebaggala obutamuziikirawo yagiyise nsobi gye yakoze ng'omuntu. Yasabye Abasiraamu obutatwala kyakulabirako kino kuba si kituufu.\nEddiini y'Obusiraamu eragira omuntu yenna afudde okumuziikirawo nga tebagoberedde bya bugagga by'abadde nabyo ku nsi.\nHajji Shaban Ssebaggala